Ўзбекистон ФА Археология институти ва Маданият вазирлигининг Маданий мерос департаменти Қурқулдак қўрғони билан боғлиқ вазиятни ўз назоратига олганини Озодликка билдирди.\nКамида икки минг йиллик тарихга эга Бургулик маданиятига оид Қурқулдак қўрғони четида кўриниб қолган хумлар ўт ўчирувчилар брандспойтидан отилган сув босими остида парчаланиб кетгани Озодликка келган видео ва фотоларда акс этган.\nТошкент вилоят, Янгийўл туманидаги бу қадимги, бир неча тепаликлардан иборат қўрғоннинг бир қисми туман ҳокимияти вакиллари буйруғи билан бузилгани иддао қилинди\n“Хумдан олтин чиқмади, суяк чиқди!”\n6 сентябрда Фейсбук фойдаланувчиси Лилия Николенко ўз саҳифасида Янгийўл туманида ўт ўчирувчилар брандспойт ёрдамида қадимий қўрғонни сув босими остида юваётгани акс этган фото ва видеоматериалларни эълон қилди.\n“Янгийўлча археология ёҳуд 2000 йиллик қўрғонда брандспойт ёрдамида қазиш ишлари бошланди. Шу тариқа яқинда қўрғон ёнбағридан кўринган қадимги хум синдириб ташланди” деб ёзди Лилия Николенко.\nОссуарийлар кўриниб қолган тепалик (Лилия Николенко фотоси)\nЛилиянинг хабар қилишича, 3 сентябрга ўтар кечаси Қурқулдак комплексининг шу номдаги каналга туташ “Ўзбек қўрғони” деб аталадиган қисмининг чети кўчиб тушган. Натижада кўчиб тушган тупроқ остидан қорни бир қулочлик бутун хум кўриниб қолган.\nЛилия Николенконинг ёзишича, кўриниб қолган хум анча баландликда жойлашгани учун уни кавлаб олиш имкони бўлмаган. Маҳаллий аҳоли вакиллари уни ўзлари ололмагач, ҳокимликдан альпинистларни чақиришни сўраган, аммо ҳокимлик бу ишни ўт ўчирувчиларга топширган.\nОзодликка келган видеода тўпланиб турган одамлар кўз ўнгида улкан сув босими остида тепалик четида чети кўриниб турган хум атрофидаги тупроқни ювишаётганини кўриш мумкин.\nКатта хум ниҳоят қулайди ва парчаланиб кетади. У қулагач, яна бир кичикроқ хум кўринади. Уни ҳам ўт ўчирувчилар отган сув қулатади ва у ҳам парчаланиб кетади.\nМаълумотларга қараганда, ҳодиса жойига чақиртирилган ўт ўчирувчи машина минораси 35 метргача кўтарила олади. Хум эса қарийб 80 метр баландликда бўлган.\n“Шу боис улар брандспойт ёрдамида хум атрофини ювиб ташлашга қарор қилди – катта хум ортидаги кичикроқ хум кўпчиликни қизиқтираётганди. Ҳамма йиғилганлар ҳам шу хумдан қандайдир қимматбаҳо буюмлар топилади, деб ишонишганди” деб ёзди яна бир фейсбукхон Наталья.\nКатта хумдан ҳам, кичигидан ҳам одам суяклари чиққан.\nВайрон қилинган хумларнинг каттаси қопқоқ билан ёпилгани ҳам айтилди. Маълум бўлишича, 1952-53 йиллари “Ўзбек қўрғони”да ишлаётган экскаватор ҳайдовчиси ичига одам суяклари солинган катта идиш топган. Бу қўрғонга келган археологлар тепалик Исломгача даврда қадимий қабристон бўлганини тасдиқлаган ва унда қазиш ва бошқа қурилиш ишларини олиб бориш тақиқлаган.\n“Янгийўл прокуратураси текширув олиб боради!”\nЯнгийўл туман ҳокими қабулхонаси телефонини кўтарган мулозим Қурқулдак қўрғонида содир бўлган воқеадан бехабар эканини билдириш билан чекланди.\nЎзбекистон Фанлар академияси Археология институти раҳбари Фарҳод Мақсудов Қурқулдакдаги воқеани Озодликдан эшитгач, бу ҳақда тегишли идораларга хабар беришини билдирди. Мақсудовнинг айтишича, у раҳбарлик қиладиган институт тарихий объектлар ҳимояси билан шуғулланмайди.\nМаданият вазирлиги ҳузуридаги Маданий мерос департаментининг Тошкент вилоят бўлими раҳбари Фарҳод Мирхўжаев Озодликка Қурқулдак сойи бўйидаги қадимги қўрғонда хумларнинг синдирилиши тўғрисида уларга хабар келиб тушгани ва текширув бошлангани билдириб, деди:\n- Хабаримиз бор. Бу бўйича вазият ўрганилиб, материаллар эрта-индин прокуратурага топширилади. Прокуратура уни кўриб чиқиб, чорасини кўради. Бу воқеа яқинда бўлди ва унга ким айбдор экани тўғрисида бирор нарса дея олмайман – текширув тугагани йўқ.\nМаданий мерос департаменти вилоят бўлими бошлиғи сўзларича, жорий йилда маданий ва тарихий обидаларни вайрон қилганларга нисбатан жазо чоралари кучайтирилган:\n- 30 мартда Вазирлар Маҳкамасининг 265-Қарори чиққан. Ўзбекистон Cенати ҳам маданий мерос объектларини бузишга алоқадор шахсларга нисбатан жазони кучайтирди: Маъмурий кодекс бўйича 5-10 минимал ойлик миқдорида жарима солинган бўлса, эндиликда у 50-100 баробарга кўтарилди. Иккинчи маротаба такрорланса бундай шахсга нисбатан жиноят иши очилади ва 300 дан 500 баробарга жарима ёки 2-3 йиллик қамоқ жазоси тайинланади.\nҚурқулдак тепасидан топилган хум синиғи\n"Қурқулдак қўрғонлари – деҳқончилик маданиятига хос тарихий объект"\nТошкент вилоятининг Янгийўл туманидаги Салар қаналининг ирмоғи бўлган Қурқулдак сойи бўйида жойлашган қўрғонлар милодий 3-6 асрларга оид Тўрткўлтепа-1 шаҳар харобаларининг бир қисми саналади.\nҚовунчитепа деб ҳам аталадиган бу ёдгорликлар мажмуаси Янгийўл шаҳридан узоқ бўлмаган жойда жойлашган.\nБу жойларда 1934 йили археолог Георгий Григорьев, кейинчалик 1977 йилда тарихчи олим Юрий Буряков илмий қазиш ишларини олиб борган.\nОлимларга кўра, бу ерга тааллуқли маданият “Қовунчи II” типига хос бўлиб, Бургулик (Бурканлик) деҳқончилик моддий маданияти бир қисми саналади.\nТаниқли ўзбек археологи, академик Аҳмадали Асқаров Озодлик билан мулоқотда Қурқулдакда топилган идишлар қадимги суякдонлар – оссуарийлар бўлишига ишончи комил эканини айтиб, улар бузилганидан таассуф билдирди:\n- У жуда қимматбаҳо ёдгорлик, илк Ўрта асрларга оид тепалик. Ўша хумларнинг ичига одамлар кўмилган. Бу Тошкент воҳасига хос бўлган кўмиш усулларидан бири бўлган. Тарихга варварларча муносабат бўляпти! Бу воқеа одамларнинг савияси пастлиги, тубанлиги, телевидение ва матбуот ёмон ишлаётгани аломатидир. Биз кўтараяпмиз, гапираяпмиз президентга – жойлардаги ҳокимият органлари жуда ёмон муносабатда бўлишаяпти.\nҲозирда Наманган вилоятида археологик қазиш ишларини олиб бораётган тарихчи олим бундай тарихий обидалар ва археологик объектлар давлатнинг янада қаттиқроқ назорати остига олиниши зарурлигини таъкидлади.\nАрхеолог олимнинг фикрича, Ўзбекистонда тарихий обидаларни асрашга қаратилган қонунларнинг “тиши йўқ”:\n- Одамлар савиясининг пастлиги, маҳаллий ҳокимиятлар эътиборсизлиги, биздаги тарихий обидаларни асраш ҳақидаги қонунларнинг жуда бўшлиги ва Маданият вазирлигининг лоқайдлиги туфайли шундай ишлар юз бераяпти. Қонунлар бор – тиши йўқ қонунларни! Вандализм бўлаётганига бирор жойда қаршилик йўқ. Масалан, баъзи жойларда фермерлар қўрғонларни бузиб, экин майдонларига уларнинг тупроғини экин майдонига солиш билан овора. Мустақиллик даврида Совет даврига нисбатан 2-3 баробар кўпроқ ёдгорликлар вайрон бўлди, дея хулоса қилди академик Аҳмадали Асқаров.


30 апрел куни Ўзбекистонда кутилаётган об-ҳаво маълумоти - Zamin.uz\n13:00 / 29.04.2021\n30 апрел куни Ўзбекистонда кутилаётган об-ҳаво маълумоти\nГидрометеорология хизмати маркази эртага, 30 апрел куни қандай об-ҳаво кутилаётганини маълум қилди. Унга кўра:\nТошкент шаҳрида ҳаво ўзгариб туради, кечга томон бироз ёмғир ёғиши, момақалдироқ бўлиши мумкин. Шарқий шамол йўналишини ўзгартириб ғарбдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 19-21 даража, кундузи 26-28 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, кечаси ва эрталаб баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 17-22 даража илиқ, кундузи 25-30 даража иссиқ бўлади.\nБухоро ва Навоий вилоятларида ҳаво ўзгариб туради, баъзи жойларда бироз ёмғир ёғиши, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 19-24 даража, кундузи 27-32 даража иссиқ бўлади.\nТошкент, Сирдарё, Жиззах ва Самарқанд вилоятларида ҳаво ўзгариб туради, кечга томон баъзи жойларда бироз ёмғир ёғиши, момақалдироқ бўлиши мумкин. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 17-22 даража илиқ, кундузи 25-30 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 19-24 даража, кундузи 31-36 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 27-32 даража иссиқ бўлади.\nРеспубликанинг тоғли ҳудудларида ҳаво ўзгариб туради, республиканинг тоғ олди ва тоғли ҳудудларида баъзи жойларда қисқа муддатли ёмғир ёғиши, момақалдироқ бўлиши мумкин. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 11-16 даража, кундузи 17-22 даража илиқ бўлади. “Замин” янгиликларини “Facebook”да кузатиб боринг\n9-05-2021, 08:30, Спорт\n9-05-2021, 09:00, Жамият\n9-05-2021, 15:55, Спорт\nЯнгиликлар » Ўзбекистон » 30 апрел куни Ўзбекистонда кутилаётган об-ҳаво маълумоти


Qualcomm Broadcom компаниясининг таклифини рад этдиHaqida.net\nHome Dunyo Qualcomm Broadcom компаниясининг таклифини рад этди\nQualcomm Broadcom компаниясининг таклифини рад этди\nАмериканинг смартфонлар учун микросхемалар ишлаб чиқарувчи Qualcomm компанияси рақобатчиси Broadcom Ltd. компаниясининг 105 млрд долларлик таклифини рад этди. Бундан ташқари, Broadcom рақобатчисининг 25 млрд долларлик қарзини ҳам қоплашини билдирди. Бу ҳақда Business Insider ёзмоқда.\nQualcomm директорлар кенгаши бир овоздан таклифни рад этишга қарор қилди. Компаниянинг изоҳ беришича, Broadcom «компаниянинг етакчилик ўрнини ва унинг ўсиш истиқболларини етарли баҳоламаган». Шунга қарамай, ушбу битим амалга ошганида микроэлектроника соҳасидаги энг йирик келишув бўлиши мумкин эди.\nДунёда микросхемалар ишлаб чиқариш бўйича 4-ўринда борувчи Broadcom Qualcomm компаниясининг ҳар бир акциясига 70 доллардан тўлашга тайёр эканини билдирган эди. Умуман олганда Broadcom таклифини микросхемалар бозорида ўз улушини кўпайтиришга уриниш, деб баҳолаш мумкин.\nБугунги кунда Qualcomm ўзининг йирик харидори Apple корпорацияси билан келишмай қолгани сабабли молиявий қийин вазиятга тушиб қолган. Компаниялар бирлашганида Intel ва Samsung компанияларидан кейинги учинчи йирик компанияга айланар эди.\nВидео: Буффон италиялик мухлисларга жентельменликдан сабоқ берди\nOpal Education’дан янгилик: Speaking Club’да дарс ўтиш учун АҚШлик Дениел Одэндаал таклиф қилинди


Рахманов Анваржон Тожибоевичнинг фан доктори (DSc) диссертацияси ҳимояси ҳақида эълон » OAK\nOAK sayti » Himoya haqida e'lonlar » Рахманов Анваржон Тожибоевичнинг фан доктори (DSc) диссертацияси ҳимояси ҳақида эълон\nРахманов Анваржон Тожибоевичнинг\nII. Тадқиқотнинг мақсади: зондли яримўтказгич наноўзгаргичлари асосида дисперс муҳит назорат тизимлари учун кўп функцияли ўлчаш қурилмаларини ишлаб чиқишдан иборат.\nўрнатилган ҳарорат градацияси асосида яримўтказгич структурасига киришма атомларини киритишнинг эффектив усули ишлаб чиқилган;\nзондли яримўтказгич ўзгартгичларнинг конструктив элементларини ҳисобга олган ҳолда статик ва аниқлик характеристикаларини таҳлил қилишга имкон берадиган зондли яримўтказгич наноўзгарткичларни статик ва динамик характеристикалари ишлаб чиқилган;\nзондли яримўтказгич ўзгартгичларнинг ўлчаш хатоликларини синфлаш имкониятини берадиган ва уларни таъсирини баҳолай оладиган алгоритм моделлари ишлаб чиқилган;\nзондли яримўтказгич ўзгарткичларни қуришнинг асосий принциплпри ва математик моделларини яратилган;\nяримўтказгич юзасида нанокластерларни бир жинсли тақсимланиш принциплари ва уларнинг ўлчамлари, таркибини бошқариш ишлаб чиқилган;\nзондли яримўтказгич ўзгартгичларнинг сезгирлиги ва статик характеристикасининг тўғри чизиқлилиги мезонлари бўйича параметрик лойиҳалаш усуллари ва алгоритмлари ишлаб чиқилган;\nдисперс муҳитлар параметрларини назорат қилиш учун зондли яримўтказгич ўзгартгичлар асосида микропроцессорли қурилма яратилган.\nзондли яримўтказгич наноўзгаргичлари асосида дисперс муҳит назорат тизимлари учун кўп функцияли ўлчаш қурилмаларини ишлаб чиқиш бўйича олинган натижалар асосида:\nяримўтказгичли наноўзгартгичлар асосида кўп функцияли ўлчаш қурилмасига Ўзбекистон Республикаси Интеллектуал мулк Агентлигининг ихтирога патенти олинган («Толали материаллар ва дисперс муҳит температураси ва намлигини ўлчаш қурилмаси» №IАР 05156 2016 й.). Ишлаб чиқилган зондли яримўтказгич наноўтказгичлари асосида кўп функцияли ўлчаш қурилмаси толали материаллар ва дисперс муҳит ҳарорати ва намлигини ўлчаш имконини берган;\nяримўтказгичли наноўтказгичлар асосида кўп функцияли ўлчаш қурилмаси дон сақлаш иншоатларда буғдой маҳсулотларини ҳарорати ва намлигини назорат қилиш учун жорий қилинган («GALLA-ALTEG» очиқ аксиядорлик жамиятининг 2016 йил 4 майдаги 02/640-сонли маълумотномаси). Ишланмани жорий қилиш дон маҳсулотлари сақлашнинг стабил шароитларини таъминлаш эвазига уларнинг сифатини сақлаб қолиш ва исроф бўлмаслиги имконини яратган;\nяримўтказгичли наноўтказгичлар асосида кўп функцияли ўлчаш қурилмаси технологик қайта ишлашда яримўтказгичли мураккаб структурали эритмаларни тайёрлашда қўлланилган («OZELTEXSANOAT» аксиядорлик компаниясининг 2016 йил 4 майдаги 02-662-сонли маълумотномаси). Ишланмани жорий қилиш электрон ўлчаш асбобларининг элементларини танлаш вақтини икки баробар қисқартириш имконини берган.


ЖИСМОНИЙ ЧИНИҚИШ КЎРИГИ\nГлавная / Маданият ва спорт / ЖИСМОНИЙ ЧИНИҚИШ КЎРИГИ\nСпорт-саломатлик гарови. Ҳар бир киши спорт билан мунтазам шуғулланса, соғлом турмуш тарзи қарор топади. Ўзбекистон Ёшлар иттифоқи ташаббуси билан Мустақиллигимизнинг 27 йиллигига бағишлаб, жорий йилнинг 9 сентябрь куни иттифоқнинг шаҳар Кенгаши, мудофаа ишлари бўлими, жисмоний тарбия ва спорт бўлими, соғлиқни сақлаш бўлимлари ҳамда ИИБ билан ҳамкорликда “Азиз ва ягонамсан, жонажон - Ўзбекистоним!” шиори остида “Мустақиллик марофони” ўтказилди.\n“Хива” дўқони олдидан Ота дарвоза майдонига қадар масофагача югуриш мусобақасида умумтаълим ва касб-ҳунар коллежлари ўқувчилари ва кўнгилли ёшлар иштирок этди.\n- Бугунги ўтказилган марафон келажагимиз бунёдкори бўлган йигит-қизларнинг жисмонан чиниқиб, соғлом бўлиб улғайишларида ғоят аҳамиятлидир, - дейди шаҳар жисмоний тарбия ва спорт бўлими бошлиғи Р.Хўжаев.\nНатижаларга кўра, йигитлар ўртасида Мадёр Йўлдошев, Ҳайитбой Бердибоев, Диёрбек Комилов, қизлар орасида Фазилат Бекчанова, Лайло Раҳимова, Мафтуна Исмоилова, шунингдек, кичик ёшлилар бўйича Аброрбек Шомуротовлар фахрли 1-, 2-, 3- ўринларни қўлга киритишди. Ғолибларга ташкилотчиларнинг диплом ҳамда фахрий ёрлиқлари топширилди.\nСуратда: марафондан лавҳа акс эттирилган.


Пентагон Россия ҳарбий кемасини яна бир бор малакасизликда айблади\n10:48 / 01.07.2016\nАҚШ ҲДК қўмондонлиги Россиянинг "Ярослав Мудрый" қўриқчи кемасини яна бир марта Ўрта ер денгизида малакасизлик намойиш этиб, хавфли манёврларни амалга оширганликда айблади, деб ёзмоқда Defence News.\nБу сафар, Америка ҳарбийларининг уқдиришларича, 2016 йил 17 июнда "Gravely" кемасига нисбатан хавфли масофада яқинлашган Россия кемаси "Dwight D. Eisenhower" авианосецига нисбатан "хавфли ва тартибсиз ҳаракатлар"ни амалга оширган. Америка авиаташувчиси ИШИД жангарилари эгаллаб турган нуқталарга зарба беришга сафарбар этилган.\nБундан ташқари, Вашингтоннинг таъкидлашича, "Ярослав Мудрый" ракета крейсери "San Jacinto"га хавфли масофада яқинлашган. У, авиаташувчининг ҳаводан мудофаасини таъминлайди. Айни ҳаракат, Америка ҳарбийлари томонидан "анормал, хавфли ва малакасиз" манёвр сифатида баҳоланган.\nРоссия АҚШ ҲДК "Ярослав Мудрый" "Gravely"


Соғлиқни сақлаш вазирлиги: «Ош тузи истеъмоли...\n25.12.2017 16:30 0 405\nҲар нарса меъёрида бўлсагина фойдали\nБугун кўпчиликнинг мобил телефонига Соғлиқни сақлаш вазирлиги томонидан «Йодланган ош тузининг кунлик миқдори бир чой қошиқ (5 грамм)дан ошмаслиги тавсия этилади», мазмундаги хабар келди. Ва кўпчиликда «нима учун?», деган савол пайдо бўлгани табиий.\nЙодланган ош тузи истеъмоли кунлик миқдордан ошса, ҳақиқатдан ҳам зарарлими? Айнан қандай зарари бор?\n«Xabar.uz» ахборот-таҳлилий портали ана шу мавзуга доир айрим маълумотларни эътиборингизга ҳавола этади.\nАйтиш керакки, ош тузи инсон учун муҳим озуқавий модда саналади. Чунки организмдаги моддалар алмашинувини нормаллаштириш учун кунига Соғлиқни сақлаш вазирлиги айтганидек, бир чой қошиқ — 5 грамм туз истеъмол қилиш лозим бўлади. Бундан ташқари, йод танқислиги касаллигининг олдини олиш учун ҳам йодланган ош тузи жуда муҳим ва зарур.\nСоғлиқни сақлаш вазирлиги хабарномасидан\nАгар истеъмол қилинаётган кунлик ош тузи миқдори меъёрдан ошиб кетса-чи?\nШуни унутмаслик лозимки, организмда тузнинг ортиб кетиши моддалар алмашуви жараёнини бузади, юрак, буйрак ва қон айланиш тизимида турли хасталикларни келтириб чиқаради. Уни қанча кўп истеъмол қилсангиз, буйрак фаолияти шунчалик қийинлашади, организмда натрий тўпланишига олиб келади. Қонда ортиқча туз пайдо бўлиши эвазига юракка ва у орқали бутун танага ортиқча босим тушишига сабаб бўлади.\nБундан ташқари, йодланган тузни кўп миқдорда овқат билан истеъмол қилиш кўз босимини оширади, кейинчалик катарактага ҳам олиб келиши мумкин. Шунингдек, ошқозонда жиддий муаммолар (масалан, ошқозон саратони)ни юзага келтириши ҳам тадқиқотларда исботланган.\nош тузи меъёр зарар


Тушда сигир курса туш табири сигир батафсил малумот\nС - ҳарфига барча тушлар табири / Туш табири\nСигир тушда курса табири нима булади? Сигир тўғрисида туш кўришингизни ҳаётингизнинг ҳар бир жабҳасидаги содир этаётган нарсаларни тўғри қилаётганингиз ёки аксинча эканлигига белги деб ҳисоблаган.\nАгар тўғри қилаётган бўлсангиз, унда тушингизда семиз, озода ва яхши боқилган сигирлар тинчгина ўтлаб юрганликларини кўрасиз, ва яна бу туш шахсий ҳаётингизда бахт ва бир-бирингизни тушуниш пайдо бўлишини, ишларингизда эса юқори чўққиларга эришишингизни билдириб боради.\nШунингдек, тушда оқ рангли ёки дўстона кайфиятдаги сигирни кўришингиз ҳам иш фаолиятингизда мартабангиз ўсишини ва яхши даромаддан дарак беради.\nТушда қийноққа солинган, озғин, ачинарли пода — сиз ўзингизнинг одатларингизни қайта кўриб чиқишингиз керак эканлигини, акс ҳолда сиз кучларингизни нотўғри томонга йўналтиришингизни ва бутун ҳаётингиз давомида қийналиб, ёқтирмаган ишингиз билан шуғулланиб ўтишингиздан огоҳлантиради.\nШу билан биргаликда тушда кўрган сигирнинг кимники эканлиги ҳам муҳим саналади. Агар у сизга тегишли бўлса, сизнинг аҳволингиз анча яхшиланишини англатади.\nТушда сигир курса ванга табири бўйича\nБордию тушда сиз сигирга шунчаки қараганингизни кўрсангиз – ўнгингизда сиз яқин деб билган одамлар сизни алдаб, хиёнат қилишларини ёки душманлик қилишларини; подани ҳайдаб юборганингизни кўрсангиз — эҳтиёт бўлишингизни, сиз хавф остида эканлигингизни билдиради.\nТушда пода ваҳимага тушиб у ёқдан бу ёққа югураётганлигини кўрсангиз — сизнинг лавозимингиз таҳлика остидалигидан огоҳлантиради, қилган меҳнатингизни поймол қилишларига йўл қўйманг.\nСигирни соғаётганлигингизни ва унинг хотиржамлигини кўрсангиз — умидларингиз рўёбга чиқишини, орзулар ушалишини; аллақачон соғилган сигир эса — сиз кўп инсонлар билан мерос учун курашишга ҳозирланишингизни англатади.\nАгарда тушда сигир йоки буқа ёлғиз эканлигини ва сизни таъқиб қилаётганини кўрсангиз — бошқа бировнинг ҳасади сабабли ишингизда ёки шахсий ҳаётингизда катта муаммолар пайдо бўлиши мумкинлигини билдиради. Шунингдек, ўлик сигир ҳақидаги тушлар ҳам муносабатлар билан боғлиқ.\nТуш табири сигир миллер табири бўйича\nХаётингизда қора кунлар бошланиши, севганингиз ўзининг хатти-ҳаракатлари билган сизни хафа қилишини англатади. Ҳалокатли катта жанжалнинг олдини олиш учун, севганингиздан ғазабланманг, у билан гаплашинг, ҳафа қилган хатти-ҳаракатларининг сабаби нима эканлигини билиб олинг ва биргаликда уни тузатишга ҳаракат қилинг.\nБордию тушда сигир сизни сузаётганлигини кўрсангиз — дўстларингиз орасида уларга тегишли мол мулклари сабабли душманга айланишингиз хавфига дуч келасиз.\nЯхшиси, қарз ёки бошқаларнинг нарсаларини олманг. Агар сиз сигирни ўт еётганини тушда кўрсангиз, барча душманларга қарши тура оласиз.\nМиллер аёллар учун буқа ҳақидаги тушларнинг маъносини алоҳида тушунтирган бўлиб — бу яқинда турмушга чиқиш таклифининг рамзидир.\nРози бўлишдан олдин яхшилаб ўйлаб кўринг, эҳтимол бу турмуш ўртоғингиз бўлиш учун энг яхши номзод эмасдир.


ТАВАККУЛ - Fitrat.uz\nБош саҳифа / Мақолалар / ТАВАККУЛ\nNoyabr 11, 2017\tТАВАККУЛda fikr bildirishni o'chirish 354 Кўришлар\nНофеъ ибн Умар (розияллоҳу анҳу) дан ривоят қилинади:\nРасулуллоҳ соллаллоҳу алайҳи васаллам бир тоифа аскарларни сафарга жўнатдилар. Улар ичида Ҳудайр исмли бир кимса ҳам бор эди.\nЎша йили қаҳатчилик ила келган эди. Расулуллоҳ соллаллоҳу алайҳи васаллам аскарларнинг барчасини таом билан таъминлаб, Ҳудайр розияллоҳу анҳуни унутдилар.\nҲудайр розияллоҳу анҳу сафарга сабр ила, Аллоҳдан савоб умидида чиқди. Отлиқларнинг охирида ушбу сўзларни такрорлаб кетарди: “Ла илаҳа иллаллоҳ валлоҳу акбар валҳамдулиллаҳ ва субҳаналлоҳ ва ла ҳавла ва ла қуввата илла биллаҳ. Эй Роббим, бу қандайин ҳам яхши озуқадир”.\nЖаброил алайҳиссалом Расулуллоҳ соллаллоҳу алайҳи васаллам олдиларига келиб: “Роббим мени сизнинг ҳузурингизга барча саҳобаларингизга озуқа бериб, Ҳудайрни унутганингизни билдириш учун юборди. У отлиқлар охирида “Ла илаҳа иллаллоҳ валлоҳу акбар валҳамдулиллаҳ ва субҳаналлоҳ ва ла ҳавла ва ла қуввата илла биллаҳ. Эй Роббим, бу қандайин ҳам яхши озуқадир”, дея қайта-қайта такрор айтиб кетаябди. Унинг ушбу сўзи Қиёмат куни еру осмон орасида нур бўлади. Унга озуқа жўнатинг”, – деди.\nРасулуллоҳ соллаллоҳу алайҳи васаллам бир кишини ўз олдиларига чақириб, Ҳудайрнинг озуқасини бердилар ва унга Ҳудайрнинг айтган сўзларини эслаб қолишни буюрдилар. Унга: “Расулуллоҳ соллаллоҳу алайҳи васаллам сизга салом йўлладилар ва сизга Аллоҳнинг раҳматини сўрадилар. У зот сизга озуқа беришни унутган эканлар. Аллоҳ таоло Жаброилни жўнатиб, у зот орқали сизнинг ҳолингизни эслатиб қўйди ва сизнинг ўрнингизни билдирди“, – деб айтишни таъкидладилар.\nУ киши Ҳудайрнинг олдига келганида, унинг: “Ла илаҳа иллаллоҳ валлоҳу акбар валҳамду лиллаҳ ва субҳаналлоҳ ва ла ҳавла ва ла қуввата илла биллаҳ. Эй Роббим, бу қандайин ҳам яхши озуқадир”, – деб кетаётганини кўрди.\nУнга яқинроқ келиб: “Расулуллоҳ соллаллоҳу алайҳи васаллам сизга салом йўлладилар ва сизга Аллоҳнинг раҳматини сўрадилар. Мени сизга озуқа билан юбордилар, сизга озуқа беришни унутганларини, Аллоҳ таоло Жаброилни жўнатиб ҳолингизни маълум қилганлигини айтиб юбордилар”, – деди.\nҲудайр Аллоҳ таолога ҳамду сано ва Расулуллоҳ соллаллоҳу алайҳи васалламга саловат айтиб, шундай деди: “Оламларнинг Роббисига ҳамдлар бўлсинки, мени етти қават осмон ва Арш устидан зикр қилди. Менинг очлигим ва заифлигимга раҳм қилди. Эй роббим, Ўзинг Ҳудайрни унутмаганингдек, Ҳудайрни ҳам Сени ҳеч ҳам унутмайдиган қилиб қўйгин”.\nУ киши Расулуллоҳ соллаллоҳу алайҳи васалламнинг олдиларига қайтиб бориб, кўрганларини ва Ҳудайрнинг айтган сўзларини айтиб берди. Расулуллоҳ соллаллоҳу алайҳи васаллам унга қараб: “Агар бошингни кўтарганингда, унинг сўзлари ер-у осмон ўртасида нур бўлганлигини кўрган бўлар эдинг”, – дедилар.\n“Расулуллоҳ соллаллоҳу алайҳи ва саллам атрофидаги эр ва аёллар” китоби асосида\nПискент тумани “Саид ота” жоме масжиди имом-хатиби\nСайдираҳим Эшонхўжаев тайёрлади.\nАввалги Ҳаром маҳсулот истеъмолини тарк этиш саратоннинг олдини олади\nКейинги Ўрта ер денгизига ғарқ бўлаётган мигрантлар


4090 Ўқиш режими + -\n«Истихора» сўзининг луғавий таржимаси «яхшилик сўраш»дир. Бир банда бир ишни қилишга иккиланиб қолса, Аллоҳ таолодан унинг башоратини беришини сўрайди.\nЖобирдан ривоят қилинади:\n«Набий соллаллоҳу алайҳи васаллам бизга турли ишларда истихора қилишни худди Қуръондан бир сурани ўргатгандек ўргатар эдилар: «Бирингиз бир ишни қилмоқчи бўлса, икки ракъат намоз ўқисин. Сўнг: «Аллоҳим! Сендан илминг билан яхшиликни сўрайман. Қудратингдан қудрат сўрайман. Улуғ фазлингдан сўрайман. Албатта, Сен қодирсан, мен қодир эмасман. Сен биласан, мен билмайман. Сен барча ғайбларни ўта яхши билувчи Зотсан.\nАллоҳим! Агар бу ишдан динимда, дунёимда, ишимнинг оқибатида, тезида ҳам, кечида ҳам яхшилик борлигини билсанг, уни менга тақдир қилгин. Агар Сен бу ишдан динимда, дунёимда, ишимнинг оқибатида, тезида ҳам, кечида ҳам ёмонлик борлигини билсанг, уни мендан, мени ундан бургин. Менга қаерда бўлса ҳам, яхшиликни Ўзинг тақдир қилгин ва мени рози қилгин», десин ва сўнг ҳожатини айтсин».\nШарҳ: Демак, бир ишни қилиш-қилмасликни билмай қийналган киши тунда, ётишдан олдин икки ракъат намоз ўқиб, шу дуони қилади. Кечаси туш кўриб, унда яхшиликка ишора бўлса, ўша ишни қилаверади. Агар ишора яхши бўлмаса, ўша ишни қилмай қўяверади.\nАгар туш кўрмаса, эрталаб кўнгли равшан, хурсанд, кайфияти чоғ бўлиб уйғонса ҳам, ўша ишни қилаверади.\nКўнгли хижил бўлиб, ёмон кайфиятда уйғонса, бу ишни қилмайди. Биринчи куни ўқиганда бўлмаса, иккинчи куни ўқийди. Бўлмаса, бирор ишора бўлмагунча ўқийверади.\nИстихора ғойибни билишга ҳаракат қилиш эмас. Истихора ғойибни ўта яхши билувчи Аллоҳ таолодан тазарруъ ила яхшиликка эришишни сўрашдир. Истихора қилувчи одам уни ғойибни билиш воситаси дея эътиқод қилиши мумкин эмас. Балки у истихорани яхшилик сўраш воситаси деб эътиқод қилиши керак. Инсон ғойибни билмайди ва билиши мумкин ҳам эмас.\nШайх Камолуддин Замилконий айтади: «Икки ракъат истихора намозини ўқиган одам кейин нимани истаса, шуни қилаверсин. Кўнгли ёришиши шарт эмас. Кўнгли ёришса ҳам, ёришмаса ҳам – бари бир. Зотан, ҳадисда кўнгил ёришиши шарт қилинмаган».\nИстихора ортидан фойда ёки зарар келадиган муҳим ишларда қилинади. Вожиб ёки мустаҳаб, ҳаром ёки ҳалолга ўхшаш нарсаларда қилинмайди. Оила қуриш, уй сотиб олиш каби ишларда истихора қилинади.\nБошқа нарсаларда кундалик дуоларнинг ўзи етади.\nҲаж ёки умра каби яхшилик ишлардаги истихора уларни қилиш учун эмас, қачон қилиш ишорасини олиш учун бўлади.\nИстихора дуоси ташаҳҳуддан кейин, саломдан олдин ўқилади. Сўрайдиган нарсасини тасаввур қилса ҳам етади.\n«Расулуллоҳ соллаллоҳу алайҳи васаллам масжидда – Фатҳ масжидида душанба куни, сешанба куни ва чоршанба куни дуо қилдилар. Бас, чоршанба куни икки намознинг ўртасида ижобат қилиндилар.\nШундан кейин мен қачон бир оғир иш қилмоқчи бўлсам, ўша вақтни пойлаб, чоршанба куни, икки намознинг ўртасида дуо қиладиган бўлдим. Албатта, ижобат билдим».\nШарҳ: Набий соллаллоҳу алайҳи васалламнинг бу ривоятда келган дуолари Аҳзоб урушида бўлган. Фатҳ масжиди ғарб тарафдаги Силаъ тоғининг тепаликларидан бирида бўлган. Уни Аҳзоб масжиди ҳам дейилади.\nЎшанда Расули Акрам соллаллоҳу алайҳи васаллам тинимсиз дуо қилдилар. Ушбу ривоятда келганидек, чоршанба куни у Зотнинг дуолари қабул бўлди.\nАллоҳ таоло душманларга қишнинг совуқ кечасида ўта совуқ шамол юборди. Шамол душманнинг чодирларини, қозонларини учириб кета бошлади. Улар енгилиб, ортга қочишга турдилар.\nЧоршанба куни икки намознинг ўртасидаги дуолар ҳам қабул бўлар экан. Расулуллоҳ соллаллоҳу алайҳи васалламнинг дуолари қабул бўлганини кўрган саҳобалар шу дуонинг қабул бўлиш шартларини ўрганиб олиб, ҳаётларида бунга амал қилган эканлар.\nҲозиргача ҳам илмли ва аҳли фазл кишилар ўзларининг муҳим ишларини чоршанба куни бошлайдилар ва аҳамиятли дуоларини ҳам ўша куни қилиш пайидан бўладилар.\n«Набий соллаллоҳу алайҳи васаллам билан бирга эдим. Бир киши: «Ё Бадийъас-самаваати! Ё Ҳаййу! Ё Қайюм! Албатта, Сендан сўрайман...» деди.\n«Бу нима ила дуо қилганини билдингизми? Жоним измида бўлган Зотга қасамки, у Аллоҳнинг, агар дуо қилинса, албаттаЗ ижобат бўладиган исми билан дуо қилди», – дедилар».\nШарҳ: Ушбу ҳадиси шарифдаги дуонинг маъноси қуйидагича:\n«Эй осмонларни йўқдан бор қилган Зот! Эй барҳаёт Зот! Эй доим бор бўлиб, қоим бўлиб турувчи Зот! Мен Сендан сўрайман...»\nДемак, мана шундай сифатларни айтиб қилинган дуолар ҳам ижобат бўлар экан. Бу ҳадисда ҳам саҳобаи киромнинг ўз лафзлари билан қилган дуолари келтирилмоқда. Бундай дуони ҳам Расулуллоҳ соллаллоҳу алайҳи васаллам тасдиқ қилган эканлар.\nАллоҳ таолонинг, агар дуо қилинса, албатта, ижобат бўладиган исмини Исмул Аъзам дейилади. Аллоҳ таолонинг гўзал исмларидан қай бири айнан Исмул Аъзам экани ҳақида уламоларнинг қирқ хил гапи бор. Имом Суютий бу ҳақда алоҳида китоб тасниф қилганлар.\nҲофиз Ибн Ҳажар: «Санад жиҳатидан энг кучлиси: «Аллоҳу лаа илааҳа илла ҳувал Аҳад ас-Сомад. Аллазий лам ялид, ва лам йулад. Ва лам якун лаҳу куфуван аҳад», деган.\nШавконий: «Менимча, Исмул Аъзам – Лаа илааҳа илла ҳувал Ҳайюл Қайюм», деган.\n«Абу Бакр розияллоҳу анҳу Набий соллаллоҳу алайҳи васалламга:\n«Менга намозимда қиладиган дуони ўргатиб қўйинг», – деди.\n«Аллоҳим! Мен ўзимга ўзим кўп зулм қилдим. Гуноҳларни Сендан ўзга мағфират қилувчи йўқ. Ўзинг мени Ўз ҳузурингда мағфират қилгин. Албатта, Сен кўп мағфират қилувчи ва раҳимли Зотсан», дегин», – дедилар».\nШарҳ: Бу дуо намознинг қаерида ўқилиши айтилмаган. Уламолар таъкидлайдиларки, намознинг икки жойида дуо ўқиш афзал бўлади. Биринчиси: саждада, иккинчиси: ташаҳҳудда. Бу ҳақда саҳиҳ ривоятлар келган.\nБу дуода банданинг ўз нуқсонларини тўла тан олиши бор. Шунингдек, унда инъомнинг энг олийини сўраш ҳам бор. Мағфират гуноҳларни беркитиш ва ўчиришдан иборатдир. Раҳмат эса яхшиликларни етказишдан иборатдир.\n05:30 / 30.09.2017 51393\n09:17 / 16.07.2018 1263\nСалмо бинти Қайс розияллоҳу анҳодан ривоят қилинади У Расулуллоҳ соллаллоҳу алайҳи васалламнинг холаларидан бири эди. У Зот билан икки қиблага қараб намоз давоми...\n01:20 / 30.11.2016 2233\n«Қуръон истироҳат боғи» 64 гектар майдонни эгаллайди. Ушбу кўнгилочар боғ Қуръонда баён қилинган мавзуларга жалб қилишга қаратилгандир. Шунингдек, боққа давоми...\n00:49 / 02.02.2017 3880\n11:17 / 14.01.2020 131136


“Ювентус” футболчиларга Роналдуга яқинлашишни тақиқлади\n10 октябрь, 2020, 10:00\n“Ювентус”нинг 21 ёшли ярим ҳимоячиси Дауд Петерс клуб мураббийлари футболчиларга машғулотлар чоғида Криштиану Роналдуга яқин келишни тақиқлагани ҳақида гапирди.\n- Машғулотларда мураббийлар Роналдуни эҳтиёт қилишимиз кераклигини ва у билан тўқнашиб кетмаслигимизни талаб қилмоқда. Чунки бу футболчи клуб учун ўта қиммат ресурс ҳисобланар экан. Бу борада биз, ёшларга қийин бўлмоқда. Машғулотларда Криштиануни эҳтиёт қиламиз, деб ўз шиддатимизни намоён қила олмаяпмиз, - дейди Петерс.\nЯқинда Криштиану Роналду клуб ходимларида коронавирус аниқлангани муносабати билан мажбурий карантинга қаршилик қилиб, терма жамоа йиғинига кетиб қолганди. Португалиялик ҳужумчидан ўрнак олган бошқа легионерлар ҳам клуб базасини рухсатсиз тарк этган.\n“Барса” юлдузи Роналдунинг олдига кетмоқчи\nРоналду гол урадиган бутсасини кўз-кўз қилди (фото)\nРоналдуни тунаб кетишди\nТЕЗКОР ХАБАР Роналду мухлислари кутаётган хабар!


Хитойнинг талаб энг юқори 2 та смартфон модели аниқланди - Terabayt.Uz\nХитойнинг талаб энг юқори 2 та смартфон модели аниқланди\nХитойлик компаниялар томонидан яқинда тақдим этилган 2 та смартфон моделлари айни пайтда жамоатчилик орасида катта қизиқишларга сабаб бўлмоқда.\nБулар -- Huawei Mate 10 ҳамда ZTE Nubia Z17S флагманлари. Аввал хабар берганимиздек, Huawei Mate 10'га ҳозирга қадар биргина Vmall онлайн дўкони орқали 740 000 та буюртма берилган. Бу унинг Pro ва Porsche Design талқинларини ҳисобга олмаганда ҳисобланган рақамлар.\nHUAWEI Mate 10 5.9 дюймли, Huawei Mate 10 Pro 6 дюймли OLED матрицали, Quad HD (1080 x 2160 пикселли) сиғимли, OLED матрицали, Quad HD (1080 x 2160 пикселли) сиғимли экранга эга бўлишган. Уларга айни пайтда жаҳоннинг энг илғор чипларидан бири деб ҳисобланаётган, 2,8 ГГц частота тезлигига эга 8 ядроли Kirin 970 чипи ўрнатилган.\nHuawei Mate 10 Pro (128 Гб) 944 АҚШ долларидан, унинг 256 гигабайтли Porsche дизайнидаги талқини 1,645 доллардан, Mate 10 эса 825 АҚШ долларидан сотувга чиқарилади.\nХитойда айни пайтда эҳтиёж юқори флагманлардан бири Nubia Z17S бўлиб, бу гаджет 12 октябрда тақдим қилинган эди. Биргина JD онлайн дўкони орқали ўтган бир ҳафта муддат ичида бу смартфонга берилган буюртмалар сони 450 000 донага етган.\nNubia Z17S флагмани 5,77 дюймли Full HD+, яъни 2040х1080 белги сиғимига эга ва Gorilla Glass 4 ҳимоя шишаси билан қопланган экран, жаҳоннинг энг кучли Snapdragon 835 процессори, 6 + 64 ёки 8 + 128 ГБ хотирага, тезкор қувват олувчи 3100 мА соат батарея (26 Вт., 25 минутда 50%) билан таъминланган.\nNubia Z17S'нинг 6 + 64 ГБ талқини $455, 8 + 128 ГБ талқини $606 доллардан сотувга чиқарилади.Уни етказиб бериш 19 октябрдан бошланган.\nHuawei Mate 10 ва Nubia Z17S смартфонларининг ҳар иккаласи "қўш кўз"ли бош камерага эга бўлишган. Мазкур флагманлар қиммат смартфонлар туркумига киришини ҳисобга олсак, савдодаги бошланғич натижалар ҳозирча ёмон эмас. Nubia Z17S'даги олд камера ҳам қўш сенсорли.\n#Huawei Mate 10 #ZTE Nubia Z17 #Huawei Mate 10 Pro


Афғонистон иқтисодиётининг истиқболлари қандай 21-09-2021, 12:21 | Zamin.uz\n23:50 / 18.08.2021\nАфғонистон иқтисодиётининг истиқболлари қандай?\nГермания ташқи ишлар вазири Ҳайко Маас ҳам ўтган ҳафта ZDF телеканалига берган интервьюсида агар толиблар мамлакатни ўз назоратига олсалар ва шариат қонунларини жорий қилсалар, «бир цент ҳам» ёрдам бермасликларини айтди. Бошқа давлатлар ҳам воқеалар ривожини диққат билан кузатиб бормоқда.\nБу манбалар орасида уяли телефон ва электромобил аккумуляторларида ишлатилувчи литюм метали алоҳида ўрин тутади.\n2010 йилда АҚШда чоп этиладиган New York Times газетасига берган интервьюсида АҚШнинг юқори мартабали ҳарбий хизматчиси Афғонистоннинг минерал салоҳияти «жозибали» экани, лекин унда кўплаб «сўроқ ишоралари» мавжудлигини айтганди. Газета АҚШ Мудофаа вазирлигининг Афғонистон «литюмнинг Саудия Арабистони»га айланиши мумкинлиги ҳақидаги маълумотларини қўлга киритганди.\n«Толибон»нинг Қатардаги вакиллари эса бу ёлғон хабар эканлигини таъкидлашмоқда. “Замин” янгиликларини “Telegram”да кузатиб боринг\nЯнгиликлар » Дунё » Афғонистон иқтисодиётининг истиқболлари қандай?


Моддий ёрдамлар манзилли етиб бормоқдами? | "Адолат" СДП\nМоддий ёрдамлар манзилли етиб бормоқдами?\nЖамият ҳаётидаги энг долзарб, аҳолини, уларнинг муайян қатламини ташвишга солаётган муаммоларни ҳал этиш учун жамоатчилик назорати муҳим. Айнан жамоатчилик назорати орқали фуқаролар ва жамоат тузилмалари жамият ҳаётидаги муаммоларнинг ечимини топишга ҳаракат қиладилар. Давлат ва жамият ўртасидаги очиқлик ва шаффофликка эришилади. Жамоатчилик назоратининг энг муҳим буғинларидан бири эса депутатлик назоратидир.\nМамлакатимизда коронавирус пандемияси даврида ижтимоий ҳимояга ва ёрдамга муҳтож аҳоли қатламларини моддий қўллаб-қувватлаш учун Президент фармони ва ҳукумат фармойишлари асосида чора-тадбирлар белгиланмоқда. Бу чора-тадбирлар кечиктирилмасдан кескин ва тезкорлик билан амалга оширилаётгани боис гоҳида аҳоли ўртасида турли хил тушунмовчиликлар, норозиликлар бўлиб турибди. Булар эса ўз вақтида ижтимоий тармоқларда ўз аксини топмоқда. Ушбу маблағлар ўз эгасини топиб бериляптими, буни ким назорат қилади деган иддаоларни эшитиб турибмиз.\nБунга жавобан, ушбу масалада тегишли давлат органлари қатори депутатлар ҳам ўзларига тегишли ҳудудларда мониторинглар олиб бораётганлиги ва бу давлат билан жамият ўртасидаги ижтимоий шерикликнинг энг муҳим халқаси эканлигини таъкидлаш зарур. “Саховат ва кўмак” умумхалқ ҳаракати доирасида муҳтож оилаларга берилаётган моддий ёрдам ва рағбатлантиришларнинг шаффофлиги ва очиқлигини таъминлаш мақсадида амалга оширилаётган ишлар доимо ОАВ ва ижтимоий тармоқлар орқали ёритиб борилмоқда.\nБугунги кунда бутун дунёда бўлгани каби барчамиз ташвишли кунларни бошимиздан кечирмоқдамиз. Пандемия туфайли мушкул аҳволга тушиб қолган фуқароларга Президент ва ҳукумат, шунингдек саховатпеша ҳомийлар томонидан озиқ-овқат маҳсулотлари ва моддий ёрдамлар етказиб берилмоқда. Ана шундай пайтда фуқароларнинг турли тушунмовчиликлар, ижтимоий тармоқлардаги бўрттирилган хабарлар ва шошма-шошарлик билан чиқарилаётган хулосаларга эътиборлироқ бўлишларини истардик. Чунки айрим пайтда ишончли манбага асосланмай тарқатилаётган бундай хабарлар боис аҳоли ўртасида норозиликлар пайдо бўлаётгани сир эмас. Бу борада фуқароларнинг тегишли мутасаддиларга ёки депутатларга мурожаати муаммоларга ойдинлик киритиши билан бирга, албатта, қонуний ечим топилишига сабаб бўлади. Чунки, ушбу моддий ёрдамларнинг қайси тоифа фуқароларимизга берилишини аниқ мезонлари ишлаб чиқилган ва бу мезонлар асосида ишлар олиб борилмоқда.\nХабарингиз бор, Ўзбекистон Республикаси Вазирлар Маҳкамасининг жорий йилнинг 29 июлдаги Фармойишига асосан “Саховат ва кўмак” фонди орқали ижтимоий ҳимояга муҳтож оилаларга моддий ёрдам тарқатилди. Бунинг учун Инқирозга қарши курашиш жамғармаси маблағлари ҳисобидан жами 150 миллиард сўм ажратилиши белгиланди. Шу жумладан, Тошкент вилоятига 10 миллиард сўм ажратилди.\nШу муносабат билан Қибрай туманида ижтимоий ҳимояга муҳтож оилаларга моддий ёрдам тарқатилиш жараёнини Халқ депутатлари Тошкент вилояти кенгаши депутатлари томонидан жойларда ҳаққоний ҳамда манзилли етиб борганлиги ўрганиб чиқилди.\nДастлабки маълумотларга кўра, Қибрай туманда 1224 нафар кам таъминланганлар рўйхатга олинган бўлиб, айни кунда уларнинг аксарияти иш билан таъминлаш, моддий манфаатдорлигини ошириш орқали камбағаллик даражасидан чиқарилди.\nЖумладан, Қурбон Ҳайит арафасида ўта эҳтиёжманд бўлган 349 нафар оилаларга 271 миллион 500 минг сўм ёрдам пули тарқатилди. Шундан: 1-сектордаги 104 нафар оилага 81 млн. 500 минг сўм; 2-сектор 81 нафар оилага 62 миллион 500 минг сўм; 3-сектор бўйича 53 нафар оилага 39 миллион 500 минг сўм;4 сектор бўйича 111 нафар оилага 88 миллион сўм.\nУч нафаргача фарзанди бўлган 155 нафар оиланинг ҳар бирига 500 минг сўмдан, жами 62 миллион 500 минг сўм, 4 нафар ва ундан ортиқ фарзандни вояга етказаётган 194 нафар оилага 1 миллион сўмдан, жами 209 миллион сўм нақд пуллар берилди.\nШунингдек, аҳоли билан суҳбат жараёнида ҳудудлардаги сайловчиларнинг турли саволларига ҳам жавоб беришга тўғри келди. Жумладан, “Президентимизнинг 2020 йил 30 июлдаги “Коронавирус пандемияси даврида ижтимоий ҳимояга ва ёрдамга муҳтож аҳоли қатламларини моддий қўллаб-қувватлашга доир қўшимча чора-тадбирлари тўғрисида”ги Фармони бўйича бизнинг маҳаллада пул маблағлари тарқатиб бўлинди, бироқ эҳтиёжманд бўлсак-да, бизнинг оиламизга берилмади”, мазмунида кўплаб саволлар берилди. Шу ўринда таъкидлаш зарурки, мазкур Фармонда назарда тутилган пул маблағлари ҳали тарқатилмаган бўлиб, айни пайтда мутасадди ташкилотилар томонидан тегишли рўйхатлар қайта кўриб чиқилмоқда. Бу ўринда ҳам маҳаллий депутатларнинг иштироки ва назорати моддий ёрдамларнинг аҳолининг ҳақиқий эҳтиёжманд қатламига етиб боришида очиқлик ва ҳаққонийликни таъминлашда аҳамияти каттадир.\nХулоса ўрнида шуни таъкидлаш зарурки, пандемия туфайли давлат халқни қўллаб-қувватлашга, моддий рағбатлантиришга ҳаракат қилмоқда. Аслини олганда айни мураккаб даврда ҳаммани рози қилишнинг иложи йўқ. Аммо ижтимоий тармоқлардаги битта-иккита негатив ҳолатларни деб, давлат бу хайрли ишлардан тўхтаб қолмагани каби, аҳоли ҳам бундай ноаниқликлардан тезда нотўғри хулоса чиқариши ўринли эмас. Инчунун давлат билан халқ ўртасида олиб борилаётган барча муносабатлар очиқ, шаффоф ва ҳаққоний бўлиши, бунда эса жамоатчилик иштироки жуда муҳимдир.


03.12.2020 12:04 0 1929\nКоронавирусга қарши Россиянинг «Спутник V» билан эмланган одамларда эмлашдан айрим ножўя таъсирлар қолдиради. Эмланган ҳар ўнинчи одам иситма, кўнгил айниш, шунингдек титроқ ва заифликни ҳис қилиши мумкин. Бу ҳақида Газета.ru хабар берган.\nШу билан бирга, беморларнинг 5,7 фоизи иситма, 37,0 гача ва тана ҳамда мушакларда оғриқ пайдо бўлиши мумкин.\nМутахассисларнинг таъкидланишича, инсон танаси эмлашни яхши қабул қилади, аммо бемор танаси ноқулайлик сезса, хавотир олиши керак эмас. Бу тананинг индивидуал реакцияси бўлиши мумкин.\n«Тана ҳароратида 38 даражадан юқори бўлса, антипиретик ва оғриқ қолдирувчи воситаларни қабул қилиш тавсия этилади, агар тана ҳарорати 39 даражадан юқори бўлса ва дори-дармонларни қабул қилганидан кейин тўрт соат ичида пасаймаса, у ҳолда сиз шифокорни чақиришингиз керак», дейилади тавсияларда.\nКоронавирус 14/01, 19:48\nҚиролликда вакцинациядан сўнг 23 нафар чол-кампир вафот этди


Жиноят ишлари бўйича Жиззах шаҳри суди интернетда Ўзбекистон раҳбарияти ва Хитойнинг уйғурларга қарши сиёсатини кескин танқид қилиши билан танилган Валижон Калоновни руҳий касалликлар шифохонасида мажбуран даволаш тўғрисида ажрим чиқарди.\n2021 йил 23 декабрь куни суднинг ёпиқ тартибда ўтган мажлисида Калоновни Самарқанд вилояти руҳий асаб касалликлари шифохонасининг умумий тартибли махсус бўлимига юбориш белгиланди.\nСуднинг Жиноят кодексининг 2441-моддаси ва 158-моддасида кўрсатилган жиноятларда айбланган Валижон Калонов “ижтимоий хавфли қилмишни ақли норасо ҳолатда содир этган” деб топгани тўғрисидаги ажрими нусхаси “Элтуз” мавжуд.\nУнда қайд этилишича, 2020 йил октябрда ҳам Валижон Калонов “Ўзбекистон Президентига нисбатан ҳақорат ва туҳмат ифодаланган видеомурожаатини ютуб канали орқали тарқатгани” ортидан терговга тортилган. Аммо ЖКнинг 158-моддаси бўйича қўзғатилган жиноят иши айблилик тўғрисидаги масала ҳал қилинмай туриб ҳаракатдан тугатилган.\n2021 йил 2 августда Валижон Калонов журналист Улуғбек Ашурнинг интернетдаги канали орқали чиқишида гўёки Ўзбекистон президентини омма олдида ҳақоратлаб, унга туҳмат қилган.\nЎша йили 9 августда Ахборот ва оммавий коммуникациялар агентлиги (АОКА) берган хулосада бу чиқиш Президентни ҳақоратлаш ва унга нисбатан туҳмат қилиш ҳисобланмаслиги билдирилган.\nЛекин хулосада Калоновнинг сўзларида президентни обрўсизлаштиришга қаратилган фикр-мулоҳазалар, амалдаги давлат раҳбарини ҳокимиятдан четлатишга уринишни тарғиб қилувчи чақириқлар, ақидапарастлик ғоялари мавжудлиги кўрсатиб ўтилган.\nРеспублика суд экспертизаси маркази берган хулоса мазмуни ҳам АОКАники билан деярли бир хил дейиш мумкин.\nШунингдек, суд ажримида Тошкент шаҳри соғлиқни сақлаш бош бошқармаси руҳий касалликлар клиник шифохонаси томонидан 2021 йил 23 ноябрда берилган хулоса ҳам келтириб ўтилган.\nУнда Валижон Калонов “васвасавий бузилиш кўринишидаги сурункали руҳий касаллик билан оғриши” айтилади.\n“Бу хулосани текширилувчида ўтказилган клиник-психопатологик текширувлар натижаси ва илгари ўтказилган суд психиатрияси экспертизаси жараёнида аниқланган фикрлаш паралогиклиги (мантиқий томондан қўпол бузилиш) ва ригидлиги, шубҳаланувчанлик, танқид ва башорат қилиш қобилияти сақланмагани тасдиқламоқда”, дейилади клиника берган ҳужжатда.\nУнда айтилишича, “юқоридаги жиноятларни содир этган пайтда Валижон Калоновда руҳий бузилиш белгилари яққол ифодаланган бўлган, у ўз ҳаракатларининг аҳамиятини англаш ва бошқара олиш қобилиятига эга бўлмаган”.\nАйнан мана шу тиббий хулоса суднинг Валижон Калоновни руҳий касалликлар шифохонасида мажбурий даволаш тўғрисида ажрим чиқаришига асос бўлган кўринади.\nСуд ажримида судланувчига нисбатан 2021 йил 21 октябрда қамоққа олиш эҳтиёт чораси қўлланилгани ҳам қайд этилган.\nВалижон Калонов ўз чиқишларида Ўзбекистонда “коррупциянинг бошида президентнинг ўзи тургани”, у “Хитойдан, унинг раҳбари Си Цзиньпиндан, шунингдек, Россия президенти Путиндан қўрқиши”ни кўп бора айтган.\n“Чунки Путин сизни амалга олиб келиб қўйган”, деганди жиззахлик фаол интернетдаги чиқишларидан бирида.\nУнинг мажбурий даволаниши белгиланган Самарқанд руҳий касалликлар шифохонаси ўта қаттиқ тартиби билан танилган.\nБу ерда марҳум президент Ислом Каримовнинг жияни Жамшид Каримов 11 йил давомида мажбурий сақланган ва “даволанган” эди.\nЖамшид Каримов мустақил журналистлар билан суҳбатларидан бирида “у ерга кириш беморнинг энг яқинлари учун ҳам жуда қийин” эканини маълум қилганди.\nВалижон Калоновнинг “Элтуз” билан гаплашган яқинларидан бири унинг руҳий касалликлар шифохонасидан қачон чиқишини билмаслигини айтиш билан кифояланди.\ndata-title="Суд жиззахлик фаолни жиннихонага жўнатди" data-description="<!-- wp:paragraph --> <p>Жиноят ишлари бўйича Жиззах шаҳри суди интернетда Ўзбекистон раҳбарияти ва Хитойнинг уйғурларга қарши сиёсатини кескин танқид қилиши ..." data-image="https://eltuz.com/wp-content/uploads/2022/01/270862924_517559256349667_2593955419957836538_n.jpg" data-url="https://eltuz.com/kundalik/219466/" data-services="facebook,odnoklassniki,twitter,telegram" data-counter="ig">\nСамарқандлик ёзувчи ва журналист Каримберди Тўрамурод faceebook саҳифасида унинг асарларини ўғирлаб, ўз номидан эълон қилаётганларга ҳеч қандай чора кўриш ...


Умрида компьютер ишлатмаган вазирга Токио-2020 киберҳимояси топширилди\n20 ноябрь, 2018, 19:00 525\nЯпониянинг киберҳимоя бўйича вазири умрида компьютер ишлатмаганини тан олди. Бироқ унга Токио-2020 киберҳимояси ҳам топширилди.\nЯпониянинг киберҳимоя бўйича вазири Йошитака Сакурадага яқинлашиб келаётган навбатдаги ёзги Олимпия ўйинларининг ҳам киберҳимояси ишониб топширилди. Қизиғи, бу шахс умри давомида компьютердан фойдаланмаган.\n"25 ёшга кирганимдан бери мустақил ҳаёт кечираман. Шу пайтгача қўл остимдаги ходимларим ва котибиятимга қандай топшириқ берган бўлсам, барчасини маромида бажариб келишган. Ўзим эса компьютердан умримда фойдаланмаганман", – дейди 68 ёшли вазир.\nСакураданинг таъкидлашича, унинг ишчилари етарлича тажрибаси ва қобилиятга эга. Шундай экан бу борада ҳеч қандай муаммо бўлмаслиги ҳақида ваъда берди. ОАВ вакиллари билан савол-жавобда вазир ҳатто USB қурилмаси нима эканлигини билмаслигини тан олган.


Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжонов халқаро ташкилотлар раҳбарлари, ҳуқуқ ҳимоячилари, Европа ва Осиё давлатлари элчилари иштирокида Женевада бўлиб ўтган тадбирда ўзбек матбуоти ҳақида мулоҳазаларини билдирди.\nКомил Алламжонов дастлаб ўзбек матбуоти кеча қандай бўлгани ҳақида гапириб ўтди.\n“Бу 1991 ва 2016 йилларни ўз ичига олади. Дастлаб матбуот пайдо бўлди, кейин эса ўлди. Шу даражада ўлик ҳолга келдики, журналистика университетларини тамомлаган ёшлар савдога ёки бутунлай бошқа соҳага ўтиб кетди. Радио, телевидение ва газеталар фақат битта одам учун ишлади. Жамиятда журналистларнинг обрўси қолмади. Яқингача Ўзбекистонда 98 фоиз газеталар фақат мажбурий обуна ҳисобидан кун кўрди, чунки улар ўта зерикарли эканлигидан одамлар ўзи хоҳлаб сотиб олмасди. Давлат идоралари ёпиқ, матбуот хизматлари эса номига бор эди. Қайсидир вазир кўпроқ телевизорда кўринса, жазоланарди. Цензура юқори даражада эди.\nИнсон ҳуқуқлари шу даражада пастлигидан, пахтанинг қадри одамникидан баланд эди. Таълим инқирозга учради, оқибатда бир авлод билимсиз бўлиб қолди. Лекин халқаро ташкилотлар кўз ўнгида биз ўзимизни демократик давлат сифатида кўрсатишга уриндик. Турли декларациялар имзоланди, лекин ҳаммаси фақат қоғозда эди. Бу ҳақда яна соатлаб гапириш мумкин”, деди К.Алламжонов.\nУнинг сўзларига кўра, 2016 йилда ҳукумат тепасига келган Шавкат Мирзиёев журналистларни ўзига кўмакчи ва дўст деб атади.\n“Аввалига кўпчилик бу гапларга унча ишонмади. Лекин амалда ҳаммаси айтилганидек бўлди. Бизга – мен ва Саида Шавкатовнага матбуотни ҳақиқий 4-ҳокимият даражасига кўтариш вазифаси юклатилди. Бизнинг жамоа қилган энг асосийси иш барча блокланган хорижий матбуот, халқаро инсон ҳуқуқлари билан боғлиқ сайтлар, bbc.com/uzbek, Deutsche Welle, FERGANA.RU., Human Rights Watch, Amnesty International каби сайтлар блокдан ечилди. 280 та давлат ташкилотида матбуот хизмати янгидан ташкил этилди ва матбуот котиблари ташкилот раҳбари ўринбосарига тенглаштирилди. Катта мақомга эга махсус АОКА ташкилоти тузилди”, дейди у.\nҚайд этилишича, аввалига хатолар ҳам бўлган. Матбуот билан ишлашни билмайдиган амалдорлар шарманда ҳам бўлган. Тажрибасиз журналист ва блогерлар ҳам кўзга ташланган.\n“Бизнинг фондимиз кўплаб журналист ва блогерларга ҳимоячи вазифасини ўтади. Чунки уйғониш даврида нафақат қонун балки административ ҳимоя ҳам муҳим эди.\nҚонунлар қайта кўриб чиқилди. Бизнинг фондимиз амалга оширган энг катта иш бу туҳмат ва ҳақорат учун қамоқ жазосини бекор қилишга эришганимиздир. Журналист ва блогерлар гапирган гапи учун қамалмаслиги керак деган ғояни ҳар доим илгари суриб келяпмиз.\nАмалдорлар бирон ислоҳот қилишдан олдин журналистлар нима дейди, одамлар нима дейди, деган фикрни ўйлай бошлади”, дейди К.Алламжонов.\nТаъкидланишича, Ўзбекистонда инсон қадри деган тушунчалар пайдо бўлди. Шавкат Мирзиёевнинг сайлов компанияси “Инсон қадри учун” деган ғоя асосига қурилди.\n“Шунинг учун ҳам халқ унга овоз берди, биз овоз бердик. Чунки қадр, ўз ҳуқуқимиз, эркинлигимиз биз учун қанчалик Олий неъмат эканлигини тушундик.\nБиз санкциялар, дунёдан узилиш нима эканини яхши биламиз ва энг асосийси бу масалани президент яхши тушунади. Албатта муаммолар бор. Эски тизимни қўмсайдиганлар бор, оғзимизни ёпишга уринаётган кучлар ҳам бор. Лекин биз инсон қадри ва эркинлик нима эканлигини ҳис қилдик. Демак, биз уни йўқотишга йўл қўймаймиз. Бунинг учун охиригача курашамиз”, дейилган нутқда.\nМаълум қилинишича, сўз ва матбуот эркинлиги учун сиёсий ирода бор, қилиниши керак бўлган тадбирлар қилинди ва қилинмоқда ҳам.\n“Мустақил ва эркин журналистикани ривожлантиришимиз керак. Айниқса бугунги ташқи сиёсатдаги Ўзбекистонга бўлаётган босимларни инобатга олган ҳолда, хориж пропагандасининг агрессия ва зўравонлик қурбони бўлмаслик учун ҳам бу жуда зарур.\nБизнинг матбуот ва унинг хавфсизлиги алоҳида шахсларга боғлиқ бўлиши эмас, балки қонунлар ва яратилган тизим ишлаши керак. Журналист ва блогерларимиз ҳуқуқий саводхонлиги, уларни билимини янада кучайтириш керак. Аҳолининг медиасаводхонлигини оширишга эришиш керак.\nАйнан шунинг учун ҳам хорижий ташкилотлар билан доимий ҳамкорлик керак. Биз бу йўналишдаги хорижий ташкилотларни Ўзбекистон билан биргаликда кўпроқ лойиҳалар қилишга, бизни кўпроқ қўллаб-қувватлашга, ёрдам беришга чақирамиз. Билингки, бизнинг миссия ҳам инсоният ҳаётини яхшиланишида бефарқ бўлмаслик ва ўз ҳиссамизни қўшишдан иборатдир”, дея хулоса қилган Комил Алламжонов.\n17:17 / 14.04.2022\nКомил Алламжонов Европа иттифоқи элчиси Шарлотта Адриан билан учрашув ўтказди


Коронавируснинг янги асорати қайд қилинди » Ўзбекистон янгиликлари – Zamin.uz\n, 31 2020, 05:38\n22 мая, 09:18 2 161 Дунё\nИталиялик шифокорлар коронавируснинг янги асорати ҳақида маълум қилишди. Коронавирусдан соғайиб кетган беморнинг организмида бу асорат илк бор аниқланди. Бу ҳақда Journal of Clinical Endocrinology & Metabolism нашри ёзган. Шифокорларнинг таъкидлашича, коронавирус қалқонсимон безнинг яллиғланишига олиб келиши мумкин.\nМақолада шифокорлар коронавирусдан соғайган 18 ёшли қизда ним ўткир тиреоидит ёки яна қалқонсимон без яллиғланиши деб аталувчи асоратни аниқлашганинини маълум қилишган. Қиз вирусни отасидан юқтириб олган. Унда касалликнинг ўрта оғирликдаги аломатлари – тумов ва йўтал кузатилган. Қиз бир неча кундан кейин соғайиб кетган.\n“Шифокорлар коронавирус ўзини шундай тарзда ҳам намоён қилиши мумкинлигини билишлари лозим”, деб айтган профессор Франческо Латрофа.\nянги асорат коронавирус\nИталия ва испаниялик шифокорлар коронавируснинг яна бир аломатини аниқлади 16 апр, 23:36\nШифокорлар коронавируснинг организмда қанча яшашини маълум қилишди 13 мар, 09:04\nКоронавируснинг янгидан-янги аломатлари чиқиб келмоқда 10 мар, 18:09


Уйингизда оқ-қора суратлар борми? Уларга бир зумда ранг берамиз! - Terabayt.Uz\nУйингизда оқ-қора суратлар борми? Уларга бир зумда ранг берамиз!\nҲозирда фақатгина монохром суратга олувчи камералар деярли қолмаган, фақат профессионал сураткашлар учун тақдим этилганларини айтмаса. Лекин оқ-қора расмлар ҳар биримизнинг оилавий архивимизда бўлса керак.\nЎҚИНГ: Leica битта автомобиль нархида... оқ-қора камера тақдим этди!\nHi-Tech Mail.ru нашри шундай кўҳна расмларга «иккинчи ҳаёт бахш этувчи» – уларни рангли қилиб берувчи онлайн сервисларни синаб кўриб, натижаларини тақдим этган. Булар қуйидаги сайтлардир:\nУшбу сервисларнинг ишлаш тамойили бир хил: исталган эски расмни смартфонингизда суратга олиб (ёки сканер ёрдамида рақамли шаклга ўтказиб), кейин унинг файлини юклайсиз. Сайтлар эса «сунъий идрок» технологиялари асосида уни рангли қилиб беради.\nЎҚИНГ: СЕНСАЦИЯ: Пентагон ҳақиқий НУЖлар акс этган учта видеоёзувни расман ошкор қилди!\nМаълум бўлишича, Colorize ҳамда Algorithmia сервислари якуний фотосуратга ўз номини «сувли белги» тарзида туширади, қолганлари эса тоза расмнинг ўзини чиқариб беради. Мана, натижаларни ўзингиз таққосланг:\nКўриб турганингиздек, сервислар оқ-қора расмларни деярли бир хил даражада рангли қилиб беради. Улар орасида 9may.mail.ru ҳамда colorize тақдим этган суратларда аёлнинг юзига бир текис ранг берилганини таъкидлаш мумкин.\nЎҚИНГ: Бир ҳафтадаёқ оммалашган янги иловани сиз ҳам синаб кўринг!\nИккинчи тажрибада эса бу сервислар деталлари жуда кўп бўлган ва инсон акс этмаган расмни қанчалик «жонлантириши» текшириб кўрилган. Натижаларни солиштириб кўрамиз:\nАгар сиз ҳам қадимий суратларнинг рангли вариантини яратиб қўймоқчи бўлсангиз, яхшиси, юқоридаги сервисларнинг ҳар бирида қилиб кўрганингиз маъқул – охирида қай бирида натижа яхши чиқса, ўшани сақлаб қўяверасиз.\nЎҚИНГ: Mug Life – ҳар қандай суратни «жонлантириб» юборувчи илова!\n#маслаҳат #фотосурат #янги технологиялар #веб-сервислар #онлайн сервислар


Тил ранг-баранглиги ва жозибадорлиги\n“Миллатнинг умр боқийлиги унинг тили биландир”.\nДунёда мавжуд тиллар сонини ҳеч бир идора-ташкилот, ҳеч бир шахс аниқ айта олмайди. ЮНЕСКО ва турли манбалар маълумотларига кўра, улкан сайёрамиздаинсоният тамаддунида инсонлар сўзлашадиган тиллар сони 8 мингтага яқинни ташкил қилган. Ҳозирги кунда ер юзидаги икки юзга яқин давлатда 7000 тага яқин тил ва лаҳжада гаплашадиган 8 миллиард кишидан иборат аҳоли истиқомат қилмоқда. Бу тилларга эгалик қилувчи халқларнинг асосий қисми 32,8 фоизи Осиё ва 30,3 фоизи Африкада истиқомат қилади. Улардан 200 тасигина давлат тили ва расмий тил мақомига эга. Жами тилларнинг ярми Индонезия, Мексика, Бразилия, Камерун, Ҳиндистон, Хитой, АҚШ ва Россия давлатларида яшовчи халқлар тилларидан иборат.\nАфрика қитъасида 1400 дан ортиқ тил ишлатилади. Мавжуд тилларнинг баъзилари ривожланиб, сўзлашувчилари сони кўпайиб бораётган бўлсада, 400 тага яқин тиллар йўқолиш хавфи остида қолмоқда. Тилнинг йўқолмаслигининг сабаби унда 100 минг нафардан ортиқ сўзлашувчилари бўлишидир, энг ёш сўзловчиси 60 ёшдан катта бўлса, бундай тил йўқолишга юз тутади.Тил йўқолишисўзлашувчилар сонининг оқилона тақсимланмаганлиги билан ҳам боғлиқ. Масалан, ер юзидаги аҳолининг 80 фоизи 80 та тилда сўзлашса, атиги 0,2 фоизи 3500 та тиллардан фойдаланар экан.\nЖаҳоннинг Европа, Осиё, Америка, Африка ва Океания каби минтақаларида икки тилга давлат тили мақоми берилган. Бир қатор давлатларда ҳам иккитадан кўпроқ тил умумдавлат расмий тили ҳисобланади. 14 мамлакатда 3 та тил расмий мақомга эга, Сингапур ва Швейцарияда 4 та тил, Мавританияда 5 та, Ҳиндистонда 17 та, Жанубий Африка Республикасида 12 та расмий тил мақомига эга. Россияда эса 1 та давлат тили ва 26 тил минтақа давлат тили мақомига эга.\nПапуа Янги Гвинеяда 700 дан кўпроқ тил амал қилади. Бу давлатда ҳар бир қишлоқнинг ўз тили борлиги баҳслар сабаб, конституцияда давлат тили этиб белгиланмаган. Иш юритиш инглиз тилининг бузилган маҳаллий лаҳжасида олиб борилади. Конгода 500 та, Индонезияда 250 та, Суданда 117 та тил Кавказ минтақасида 40 та тилда сўзлашилади.\n2002 йилларда Доғистонда багалал тилида 40 нафар, чамала тилида 12 нафар, кайтагц тилида 5 нафар кишигина мулоқот қилиши тадқиқот қилинган.\nЭнг кўп сўзлашувчига эга тил, 885 миллиондан ортиқ киши мулоқот қиладиган хитой тилининг мандарин лаҳжаси ҳисобланади. Испан тилида 332 миллион, инглиз тилида 322 миллион ва бенгал тилида 189 миллион киши сўзлашади. Ўзбек тилида эса 50 миллиондан ортиқ ер юзи аҳолиси сўзлашади. 46 та тилда фақат бир киши, 200 га яқин тилларда эса 10 нафардан киши мулоқот қилса, 3-4 киши биладиган тиллар ҳам мавжуд.\nПольшалик кўз касалликлари шифокори Людвик Маркович Заменҳоф томонидан 1887 йилда тузилган лотин алифбосига асосланган ва 114 та мамлакатда ўз истеъмолчиларига эга эсперантони тили - Халқаро сунъий тил ҳисобланади. Унда сўзлашувчилар сони 2 миллиондан 20 миллионгачани ташкил қилади.\nИнглиз, француз, араб, хитой, рус ва испан тилларидан иборат 6 та тил Бирлашган Миллатлар Ташкилотининг расмий тили ҳисобланади.\nБугун инглиз тилида 110 дан ортиқ давлат аҳолиси сўзлашади, 350 миллиондан, айрим манбааларда 400 миллиондан ортиқ киши уни ўз она тили деб билади. Араб тилида 60 та давлатда 242 миллион киши сўзлашади, шу туфайли араб тили она тили, иккинчи ва учинчи тил сифатида ёйилган.\nАфрика халқларининг суахили тили маҳаллий қабилалар, араб ва португал тиллари чатишмасидан ҳосил бўлган.Баск, табасаран, эскимослар, санскрит, хитой, кхонг, кхмер, седанг, абхаз каби тиллар энг қийин тиллар тоифасига киради. Қийинлиги туфайли баск тилидан иккинчи жаҳон уруши йилларида махфий ахборотларни алмашиш учун фойдаланилган. Доғистонда давлат тиллари қаторига кирадиган табасаран тилида 48 та келишик бор. Эскимослар тилида ҳозирги замон феълининг 63 та шакли, отларга қўшиладиган 252 та қўшимча бор. Санскрит тилида ёзиш ва матнларни малакали таржима қилишни ўрганиш учун камида 12 йил керак бўлади. Хитой тилида 50 мингдан ортиқ иероглиф мавжуд. Газета ўқиш учун 2 мингта иероглифларни билиш кифоя.\nБотсвана ва Намибияда гаплашиладиган кхонг тилида 112 та товуш, абхаз тилида 2 та унли ва 60 та ундош товуш, Вьетнамнинг седанг тилида 50 та унли товуш бор.Энг оммавийлашган ва дунё халқлари алифболарининг 65 тасида учрайдиган “Оо” ҳарфи милоддан 1300 йил олдин финикия алифбосида қўлланилган ва ўзгаришларга учрамаган. Энг содда алифболардан бири Папуа-Янги Гвинеянинг ротакас тили алифбоси ҳисобланиб, унда 12 та ҳарф бор.\nДунё тиллари глобаллашув туфайли “кичик” тиллар юқори нуфузга эга “катта” тилларнинг таъсирида шиддат билан ўлик тилга айланиб кетмоқда. Ҳозирда дунёда ҳар ойда иккита тил йўқотилаётганлиги қай даражада ачинарли. ЮНЕСКО халқаро ташкилотининг тахминлари ва “Йўқолиш хавфи остида турган дунё тиллари атласи”га кўра, жорий асрнинг ўзида мавжуд тиллардан тенг ярми ўзининг охирги сўзлашувчисидан ажралади. Ўтган эрада 500 та тил йўқолган бўлса, охирги юз йилликда 1000 та тил таназзулга юз тутган.\nДавлатлар миқёсида эса Исландиянинг маҳаллий бош тили бўлган исланд тили, Россия Федерациясининг Удмуртия, Мордовия ва Чукотка Республикалари асосий тиллари удмурт, чукот, эрзя, мокша, шокша, терюхан ва каратой тиллари ҳам ўлик воситага айланиш арафасида турибди. Чунки, бу тилларга маҳаллий миллат вакилларида зарурият йўқ. Бу тиллар улар учун кун кечириш, ҳолатини яхшилаш, илм-фан учун хизмат қила олмайди.\nРус тилидан ташқари, Россияда энг кенг тарқалган 1500 нафардан5 миллион 500 минг нафаргача сўзловчилар татар, чуваш, бошқирд ва чечен каби 4 та тилларида гаплашади. 400 мингдан 1 миллионгача сўзловчи гаплашадиган якут тили каби 9 та тил, 50 нафардан 400 минггача киши сўзлашадиган 15 тил мавжуд.\nТил миллат руҳини, яхлитлиги ва бардавомлигини таъминлайдиган бебаҳо омил бўлсада, шаҳарлашув ва глобаллашув туфайли яқин стратегик ҳамкоримиз бўлган кўп миллатли Россия Федерациясининг анча-мунча халқлари ўз тилини бой бериб қўйди. Ҳаттоки, Москва шаҳри туб аҳолиснинг мурома, мешера, меря тиллари бутунлай унутилган. Узоқ Шарқ, Приморье, Сахалин, Курил, Камчатка оролларида яшовчи халқларнинг айн тили, Шимолий Россиядаги саам тили, тверь кареллари тили, Ўрол тил оиласига мансуб камасин тили, Энасой тил оиласига мансуб юка (гир) тили кун сайин тугаб бормоқда.\nЙирик ва кўп тилли давлатлардан фарқли ўлароқ, Россияда деярли барча тубжой халқларнинг тилларида таълим, ҳеч бўлмаганда бошланғич маълумот ва ҳатто баъзи гуманитар мутахассисликлар бўйича олий маълумот олиш имконияти яратилган.Деярли барча тилларда телерадио кўрсатув ва эшиттиришлар олиб борилади, китоблар, журналлар ва газеталар нашр этилади.\nТиллар ўлимининг бош сабаби унинг ишлатилмасдан эътибордан четда қолиб кетиши, айнан ўша тил адабиёт ва санъатининг йўқлиги, ҳукмрон тил томонидан сўзлашувчиларининг “нуфузли” тил таъсирига тушиб қолиши, унинг кучли тил сиёсати қурбонига айланишига сабаб бўлади.\nЯна бошқа омиллардан бири мустамлакачилик сиёсати оқибатида тиллар тараққиёти таназзулга учраб, она тилидан маҳрум бўлишига сабаб бўлган. Австралия аборигенлари 30 тадан ортиқ тилини йўқотган бўлса, римликлар истилоси натижасида лотин тили ўнлаб тилларни йўқолишига сабаб бўлди. Испан миссионерларининг нечуа тилидан фойдаланиши натижасида Анд водийсида яшовчи маҳаллий аҳолининг 10 тадан ортиқ тиллари йўқ бўлиб кетди. Мексика ва Бразилиянинг (1530 йил) португалияликлар томонидан босиб олиниши мажуд тилларнинг тўртдан уч қисмини йўқотилишига сабаб бўлган.\nЧор Россияси истилоси натижасида Марказий Осиё давлатлари халқлари тилларининг кўпчилиги йўқолиб кетган, кўпчилиги ўлим ёқасига келиб қолган. Масалан, йўқолиб кетиш арафасидаги тиллардан 15 таси Марказий Осиё халқларига аксарияти Тожикистонга, унинг Тоғли Бадахшон мухтор вилоятига тўғри келади. Булар асосан - расмий мақом ва имлога эга бўлмаган, маиший сўзлашув тиллари: Ўзбекистонда маҳаллий араблар, лўлилар, яҳудийлар тиллари, Қозоғистон ва Қирғизистонда дунган ва ойрот тиллари, Туркманистонда трухман тили, Тожикистонда вохон, ишкомиш, санглич, рошорв (орошор), шуғон, бартанг, рушон, язғулоб, яғноб шулар жумласидандир. Улар икки минг йиллардан буён аждодлардан авлодларга оғзаки нутқ орқали етказилган.\nАҚШда 1887 йилдан Конгресс томонидан ҳинду тилида мактаб таълими тақиқланиши бўйича қонун қабул қилиниши билан Шимолий Американинг 176 та тилдан иборат тил жозибадорлигига путур етиб, ҳиндуларнинг 60 та тили йўқолишга улгурган, қолганлари ҳам жар ёқасига келиб қолган эди. Шу боис, 1990 йилда қолган тилларни ривожлантиришга ва ўрганишга йўл берилди.\nТарихни ўрганадиган бўлсак, тилнинг мавжудлигининг ўзи боқийлигига хизмат қила олмайди. Давлат тили, расмий тил мақомига эга бўлмаган, таълимга жалб этилмаган, дунё бўйлаб ўқитилиши ва ўрганилиши ташкил этилмаган, сиёсий тилга, нашр тилига, интернет ва компьютер технологиялари тилига айланмаган, ўз ижодкорларига эга бўлмаган тилга нисбатан кун сайин таҳдидлар пайдо бўлаверади.\nКелажагига хавф мавжуд бўлмаган тилларга инглиз, хитой, испан, немис, француз, япон, рус ва араб тиллари киради. Бу тилларнинг умрбоқийлигига сўзлашувчилар сонининг кўплиги, соҳибларининг қудрати ва тилсеварлиги, бу тилларни ўрганишга иштиёқ юксалаётганлиги, кенг тарқалганлиги ҳамда оммавийлашганлиги сабаб бўлмоқда. Қолаверса, айнан шу тиллар бўйича жаҳонда ҳукмронлик қилаётган халқаро ва давлат тил сиёсати уларнинг тараққиётига хизмат қилмоқда. Бунга АҚШ, Англия, Хитой, Германия, Япония ва Россия каби давлатларнинг тил сиёсатини мисол қилиб кўрсатишимиз мумкин. Араб тили ривожи эса муқаддас Қуръони каримнинг араб тилида битилгани ва Ислом динининг тарқалганлиги билан беқиёс боғлиқдир.\nДунёда тиллар жозибадорлигини сақлаб қолишга долзарб муаммо сифатида қаралиб, бир талай халқаро тадбирлар белгиланди. 1999 йил 17 февралда ЮНЕСКО томонидан 21 февраль – Халқаро она тили байрами сифатида нишонланадиган бўлди. Бунинг мантиқий давоми сифатида БМТ Бош Ассамблеяси 2018 йилни “Халқаро тиллар йили” деб эълон қилинди. Бу кунни божхона хизмати идоралари таркибий тузилмаларида нишонлаш учун маънавий-маърифий тадбирлар белгиланган.\nБундай тадбирлар ўз навбатида тилларни сақлаб қолишга, уларнинг жозибадорлигига эришишга, кўп тилликни таъминлашга, тилларнинг илмий-тарихий, ижтимоий-сиёсий, маънавий-маърифий ва ҳуқуқий аҳамиятини мустаҳкамлашга хизмат қилади. Шунингдек, дунё мамлакатлари халқларининг тиллари тараққиёти ва таназзулини олдини олишга қаратилган илмий-тадқиқот, таълим, халқлар оғзаки ижоди, фольклор санъати ва бошқа кенг қамровли ташкилий-амалий тадбирлар ўтказилишига йўл очди.\nЭнди 200 га яқин давлат тили ёки расмий тил мақомига эга дунё тиллари, қаторида барқарор ўрин тутган, бошқача айтганда, сўзлашувчилар сонига кўра энг кенг тарқалган 40 та тилдан бири - ўзбек тилимизга тўхталамиз. Олтой тиллар оиласи туркиймўғул, тунгусманжур тилларидан ташкил топган. Уларга Осиё ва Кавказ айрим халқларнинг тиллари киради. Туркий тиллар олтой тиллар оиласининг энг катта тармоғи оиласи бўлиб, ҳозирда ер юзи аҳолисининг 130 миллиондан ортиқ киши туркий тилларда гаплашади. Ҳозирги ва қадимги туркий тилларЎзбекистон, Туркия, Озарбайжон, Қозоғистон, Қирғизистон, Туркманистон, ХХР, Афғонистон, Эрон, Тожикистонда, шунингдек, Россия Болгария, Руминия, Украина, Германия, Кипр, Шимолий Македония, Албания, АҚШ, Саудия Арабистони, Литва, Украина, Молдавия, Грузия каби мамлакатлар ва Қримдатарқалган. Ҳозирги туркий тиллар таркибига Болқон ярим оролидаги усмонли турк тили, Марказий Осиё ва Шарқий Туркистондаги ўзбек, қозоқ, қирғиз, қорақалпоқ, туркман ва уйғур тиллари; Кавказ минтақасидаги озарбайжон, қўмиқ, қорачой, болқор, труҳман, нўғай тиллари; Волгабўйи ва Ўролдаги тотор, бошқирд ва чуваш; Сибирдаги ёқут, тува, хакас, кангмажи, чулин тиллари; шунингдек, урум, гагауз, қрим, қарайм тиллари киради.\nЎзбек тили (ўзбекча ёки туркий ўзбекча) - олтой тиллари оиласининг туркий тиллар туркумига киради. Ўзбек тили сўзга бойлиги, мусиқийлиги ва оҳангдорлиги билан ажралиб туради. Ўзбек (туркий) тилидан темурийлар давлати, Олтин Ўрда, шайбонийлар, аштархонийлар, ўзбек хонликлари фойдаланган. Бухоро ва Хоразм Республикалари, Туркистон Мухторияти, Туркистон АССР, Ўзбекистон ССРнинг расмий тили бўлган.\nЖаҳон аҳолисининг йирик қисми сўзлашадиган тиллар рўйхати бўйича 2015 йил ўзбек тилшунос олими А.Абдуазизов тузган 40 та тилдан иборат рўйхатга кўра: 975 миллион нафар сўзлашувчисига эга хитой тили биринчи ўринни, инглиз тили иккинчи ўринни, ҳинду тили учинчи ўринни ва ўзбек тили 34-ўринни эгаллаган. Мазкур рўйхатда ўзбек тили туркий тиллар орасида турк тилидан кейин иккинчи ўринни, МДҲга аъзо давлатлар орасида эса рус ва украин тилларидан сўнг учинчи ўринни эгаллайди.\nЎзбекистон Республикаси Конституциясининг 4-моддасига мувофиқ, ўзбек тили давлат тили ҳисобланади. “Давлат тили ҳақида”ги Қонун 1989 йил 21 октябрда қабул қилинган ва 1995йил 21декабрда такомиллаштирилди. Ўзбекистон Республикаси Президенти томонидан 2020 йил 10 апрелда имзоланган ЎРҚ-615-сон Қонунга кўра 21 октябрь - Ўзбек тили куни деб эълон қилинди. Ўзбек тилига давлат мақоми берилганлигининг 30 йиллиги муносабати билан 2019 йил 21 октябрда давлат раҳбаримизнинг “Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида” ПФ-5850-сон Фармони давлат тил сиёсатининг жадаллашувига сабаб бўлди.\nЎзбекистонда ўзбек, қорақалпоқ, рус, тожик, қозоқ ва инглиз тилларида матбуот нашрлари, телерадио кўрсатув ва эшиттиришлари мавжуд. Ўзбекистонда таълим 7 тилда – ўзбек, қорақалпоқ, рус, тожик, қозоқ, қирғиз ва туркман тилларида олиб борилади. Бу кўрсаткич билан МДҲ давлатлари ичида ягона ҳисобланади. Барча дарслик ва қўлланмалар мамлакатда тайёрланади. Ўзбек мактабларида она тили, рус тили ва бир хорижий тил, рус мактабларида она тили, давлат тили ва бир хорижий тил, қорақалпоқ, тожик, қозоқ, қирғиз ва туркман мактабларида эса она тили, давлат тили, рус тили ва бир хорижий тил ўқитилади.\n1989 йили республикамизда ўзбек тилига давлат тили мақоми берилиши, ҳеч қанча вақт ўтмай, бетакрор юртимиз миллий мустақилликка эришиши туфайли она тилимиз жаҳон тиллари орасида эгаллаган ўз ўрнини мустаҳкамлади, унда сўзлашадиган одамлар сони йилдан йилга кўпайиб борди. Ўзбек тилида мулоқот қилувчилар сони 1971 йили 11 миллион,\n1979 йили 14 миллион, 1989 йили 16 миллион кишини ташкил этган бўлса бугунги кунга келиб, 50 миллион кишидан ошиб кетган.\nЎзбек тилида Ўзбекистон, Қирғизистон, Қозоғистон, Тожикистон, Туркманистон, Афғонистон, Россия Федерацияси, Хитой, Туркия каби давлатларда яшовчи халқ вакиллари сўзлашади. Расмий маълумотларга кўра, Тожикистон аҳолисининг 13, Қирғизистоннинг 15, Қозоғистоннинг 4, Туркманистоннинг 6 фоиз аҳолиси ўзбек тилида гаплашади. Бундан ташқари, Афғонистон, Туркия, Хитой, Эрон, Россия, АҚШ, Швеция, Латвия, Украина, Мўғулистон сингари мамлакатларда ҳам ўн минглаб миллатдошларимиз она тилимизда мулоқот олиб борадилар. Бугунги кунда Тожикистонда 2 миллионга, Афғонистонда 3 миллионга, Қирғизистонда 1 миллионга, Қозоғистонда 600 мингга, Туркманистонда 300 мингга, Россияда 300 мингга, Покистонда 70 мингга, Туркияда 50 мингга, АҚШда 20 мингга яқин ва Хитойда 13 минг нафар ўзбеклар яшайди.Ўзбек тили Афғонистонда пушту ва дарий тилларидан кейинги учинчи расмий тил саналади. Унинг шимолий8 та вилояти аҳолисининг катта қисми ўзбеклардир.\nТилимиз йўқолиб кетмасдан бугунги даражага етиб келиш йўлида заҳматкаш халқимиз катта машаққатларни бошидан кечирди. Кўп қурбонлар берди. Нафақат ўзининг 1-2 нафар фарзандларини, балки халқимизнинг миллий тараққиёти, тили ва адабиётининг ривожи йўлида жон куйдирган, Абдулла Қодирийдек фидойи ўғлонлари ҳамда бутун бошли жадидчилар каби зиёли қатламини қатағон этилишига гувоҳ бўлган.\nҲозирга келиб келиб, ўзбек тили гўзаллиги, жозибадорлиги ва латофати туфайли дунёнинг кўпчилик мамлакатларида, айниқса, Туркия, Хитой, Жанубий Корея, Япония, АҚШ ва айрим Европа итифоқи давлатларида ҳам ўрганилмоқда. Масалан, Туркияда ўзбек тили дарслари ўқитилади. Чунки бу давлатда ўзбек тилига чет тили сифатида эмас, қардош тил сифатида қаралади. Ҳозирги кунда Туркиянинг 14 университетида Замонавий туркий тиллар ва адабиётлар факультети кадр тайёрлайди. Тожикистон ва Қозоғистоннинг нуфузли олий ўқув юртларида ҳам ўзбек тили филологияси ва адабиёти факультетлари мавжуд. Ҳаммасида ўзбек тили, ўзбек адабиёти, ўзбек халқ оғзаки ижоди каби дарслар ўқитилади.\n“Миллий тикланишдан-Миллий юксалиш сари” шиори остида “Янги Ўзбекистон”ни қуриш жараёнида тилимизнинг давлат ва умумхалқ ҳимоясидалиги ва унга ғамхўрлик масаласи давлат дастурларида, маънавий-маърифий тадбирларда ўз аксини топмоқда.\nБугунги таҳликали замонда ва глобаллашув шароитида она тилини эъзозлаш, уни ҳурматини жойига қўйишда барчамизга муҳтарам Президентимиз Ш.М.Мирзиёев ўрнак ва ибрат намунаси бўлишига барча асослар мавжуд. Давлатимиз раҳбари хориждаги элчининг ўзбек тилини билишини мамлакат обрўсини белгилайдиган асосий мезон сифатида эътироф этиб “Ўзбекистоннинг чет элдаги элчиси бўлса-ю, ўзбек тилини билмаса, бу халқимизга хиёнат эмасми?” деган сўзлари давлат тили сиёсатининг қай даражада мустаҳкам эканлигидан далолатдир. Маърифатпарвар аллома Алихонтўра Соғуний ўз она тили қадрига етмаслик ва унга аҳамият бермасликни ўз она тилидан абадий ажрамоқликка, миллий ҳиссиётларини йўқотишга тенглаштирган ҳамда бу ишни инсоният олами олдида улуғ хиёнат, кечирилмас жиноят деб ҳисоблаган.\nЎзбек тилига Давлат тили мақоми берилганлигининг 30 йиллиги юртимизда ва халқаро миқёсда кенг нишонланди. Унинг нуфузини оширишга қаратилган махсус фармон қабул қилинди. Ҳукумат тузилмасида давлат тилини ривожлантириш департаменти жудаям самарали фаолиятини бошлади. Ҳар бир вазирлик, идоралар ва ҳокимликларда раҳбарнинг давлат тилида иш юритиш бўйича маслаҳатчилари лавозим жорий этилди.\nЎзбекистонда тил ранг-баранглиги ва жозибадорлигига кенг аҳамият берилмоқда, бошқа миллатларга мансуб аҳолининг тили ҳам камситилмади. Уларнинг ривожланишига кенг имкониятлар яратилди. Ўзбек тилига Давлат мақоми берилиши, республика ҳудудида яшовчи миллат ва халқларнинг ўз она тилини эркин қўлланишига тўсқинлик қилмаслиги ҳуқуқий жиҳатдан асослаб берилган.\nҚорақалпоғистон Республикасида ўзбек тили билан бирга, қорақалпоқ тилига ҳам давлат тили мақоми берилган. Шундан келиб чиқиб, қорақалпоқ тилини ўрганишга бўлган эътибор кучайиб, қорақалпоқ тилининг янада бойиши, мукаммал бўлиши учун кенг имконият ва шароитлар яратилган. Қорақалпоғистонда 1 декабрь – қорақалпоқ тили куни деб белгиланган. Қорқалпоғистон Республикасидаги ўзбек мактабларида қорақалпоқ тили, қорақалпоқ мактабларида ўзбек тили ўрганилмоқда.\nЎзбекистонда 130 дан ортиқ миллат ва элат вакиллари истиқомат қилади. Аҳолининг 80 фоиздан ортиғи ўзбек тилида сўзлашади. Шунингдек, тожик, қозоқ, қорақалпоқ, қирғиз, туркман, рус ва бошқа тилларда сўзлашувчилар ҳам кўпчиликни ташкил қилади.\nЎзбек адабий тили тарихи қуйидаги 4 та ривожланиш босқичини ўз ичига олади:\nҚадимги туркий тил даври - милоддан олдин то Х асрларгача бўлган давр. Қадимги халқ оғзаки ижоди намуналари, VI-VII асрларга мансуб Ўрхун-Энасой ёдгорликлари шу даврда яратилган. Буюк аждодимиз Билга Ҳоқон 711 йилда ўз битиктошида бу тилда “Эй туркий элим. Сен ўзингни англа, ўзлигингга қайт, шундай юксаласан!” дея авлодларга васиятнома қолдирган.\nЭски туркий тил даври - Маҳмуд Қошғарийнинг “Девону-луғотит-турк”, Юсуф Хос Ҳожибнинг “Қутадғу билиг”, Аҳмад Югнакийнинг “Ҳибатул ҳақойиқ”, Хоразмийнинг “Муҳаббатнома”, Носириддин Рабғузийнинг “Қиссаи Рабғузий” асарлари, Хўжа Аҳмад Яссавийнинг “Ҳикматлари” яратилган ХI-ХIV асрлар. Ўзбек тили ХI асрдан бошлаб мустақил тил сифатида шаклланди ва ХIII асрда эски ўзбек адабий тили шаклланиб бўлди.\nЭски ўзбек адабий тили даври – Мавлоно Атойи, Юсуф Саккокий, Сайфи Саройи, Мавлоно Лутфий, Алишер Навоий, Заҳириддин Муҳаммад Бобур, Бобораҳим Машраб, Турди Фароғий, Махмур, Гулханий, Муқимий, Зокиржон Фурқат, Завқий ва бошқа кўплаб ижодкорларнинг асарлари яратилган, “Шайбонийнома”, “Нусратнома”, “Абдулланома”, “Алпомиш” “Ўғузнома”, “Манас”, “Гўрўғли”, “Қирққиз”, “Тоҳир ва Зуҳра” каби халқ оғзаки ижодига мансуб асарлар ўзбек тилида кенг тарқалган ХV асрдан ХIХ асрнинг иккинчи ярмигача бўлган вақт.\nҲозирги ўзбек адабий тили даври - “Туркистон вилояти газети” нашр қилина бошлаган 1870 йилдан, яъни ХIХ асрнинг иккинчи ярмидан ҳозиргача. Шу даврда яратилган асарлар ҳозирги ўзбек адабий тили намуналаридир.\nШубҳасиз ўзбек тилининг ривожида ўзбек адабиётининг асосчиси, сўз мулкининг султони Алишер Навоийнинг хизматлари беқиёс. У ўзбек тилшунослигига оид “Муҳокамат-ул-луғатайн” асарини яратган. Унда қиёсий тадқиқот услуби орқали ўзбек тилининг бошқа нуфузи баланд тиллардан кам эмаслигини аниқ мисол ва илмий асослар билан очиб берди. Бундан ташқари, нотиқлик, суҳбат одоби, тинглаш ва нутқ маданиятига оид “Маҳбуб ул-қулуб” асарини яратган. “Назм ул-жавоҳир” ва бошқа кўплаб рисолаларида сўзнинг буюк қудрати ва нутқ маҳоратига оид бетакрор мерос қолдирган.Тилшунослик ва нотиқликка оид қарашлар “Хамса”, “Чор девон”, қатор ғазал, рубоий ва қитъаларида ҳам ифодаланган.\nЗаҳматкаш ва жафокаш халқимиз тарихда 66 йил ичида 4 марта ўзбек тилининг араб,лотин, кирилл, яна лотин ёзувидаги имлосига алмаштирилди. 1928 йилгача ўзбек тилининг араб ёзувига, 1928 йилдан 1940-йилгача лотин ёзувига асосланган алифбосида ёзилган. Сталиннинг буйруғига кўра 1940 йилдан кирилл ёзувига ўтилган. 1993 йилдан лотин ёзувига асосланган алифбо киритилган ҳамда 1995 йилда эса лотин ёзувининг бошқа кўринишига алмаштирилди. Бу ёзув ҳозирда таълимда қўлланилмоқда. Иш юритиш ҳалигача кирилл имлосида амалга оширилмоқда, бу борада қатъий тўхтамга келинмади. Ҳаттоки адабиёт ва санъатнинг намоёндалари тилимизнинг кирилл алифбосидаги имлосини қўллаб чиқаётганлиги тушунарсиз. Аслида 2005 йилдан бошлаб тўлиқ лотин имлосига ўтишимиз қатъий белгиланган эди.\nАччиқ тажрибадан, имло алмашиши натижасида имлолараро табдил йўлга қўйилмаганлигимиллатининг саводхонлик даражасини кескин пасайишига,авлодлар ўртасида узилиш келтириб чиқишига, катталар ўз авлодларининг ёзувини ўқий олмаслиги ва ёш авлод аждодлар меросини эгаллай олмаслигига сабаб бўлди. Лек, барибир тилимиз жаҳон майдонида ўзини сақлаб қолди. Шоир Мирзо Кенжабек ёзгандек, ҳар қандай синовларга барқарор туриб берди.\nКўксим ичра бир шарор ўзбек тили,\nЭтгай оламни баҳор ўзбек тили.\nҚолди Ёфасдан азиз ёдгор бўлиб,\nПарчаланмас бир диёр – ўзбек тили!\nНеча имло ўзани ўзгардию,\nОқди мангуликка ёр ўзбек тили.\nТоки олам барқарордир, то абад,\nОлам ичра барқарор ўзбек тили!\nБМТ, ЮНЕСКО ва бошқа халқаро ташкилотлар маълумотларига кўра инновация, замонавий янги техника, технология ва фанга тегишли адабиётларнинг 80 фоизи лотин ёзувида чоп этилади. Илғор ривожланган давлатлар қаторига қўшилишимиз учун тезкорлик билан лотин имлосига тўлиқ ўтишимиз мақсадга мувофиқдир. Она тилимизни дунёга таълим йўли билан, тилимизнинг математик моделини яратган ҳолда интернет ва компьютер тилига айлантириш йўли билан ёйишимиз муҳим аҳамият касб этади.\nТилимиз қонун билан мустақил давлатимизнинг, байроғи, герби, мадҳияси, Конституцияси қаторида турадиган давлат рамзи сифатида давлат тили этиб белгиланган ва муқаддас тимсолга айланган.\nЗеро, шундай экан тилимиз ҳам оёқ ости қилинмасдан, ким бўлишидан қатъий назар ҳар бир ватандошимиз томонидан қадрланиши, давлатимиз рамзлари идоралар, хизмат хоналаримиз тўридан жой эгаллаган бўлса, тилимиз қалбимиз тўридан ўз ўрнини топиши керак. Она тилимизни ҳурмат қилиш ҳар биримизнинг фарзандлик, фуқаролик ва инсонийлик бурчимиздир.\nФурсатдан фойдаланиб, Адлия вазирлиги томонидан умумхалқ муҳокамасига қўйилган Қонун лойиҳасининг давлатимиз, миллатимиз ва давлат тилимиз равнақи учун муҳим аҳамиятга эканлигини инобатга олиб, ҳар юртдошимизни ўз ватанпарварлиги, миллатга ва унинг она тилига ҳурматини намоён қилган, ўз фуқаролик фаоллигини кўрсатган ҳолда муҳокамада фаол иштирок этиб, ўз таклифларини қолдиришини истардик.


Абдурашид Жалолов: Бодибилдингга кириб келишимга Арнольд Шварценеггер туртки бўлган\n27 май, 2018, 07:35\nЎзбек спортчилари халқаро ареналарда юртимиз шарафини муносиб ҳимоя қилиб келишмоқда. Қитъа ва жаҳон биринчиликларида совринли ўринларни банд этишиб, байроғимизнинг баланд кўтарилиши ва мадҳиямизнинг янграшига сабабчи бўлмоқда. Ана шундай спортчилардан бири Абдурашид Жалоловдир.\n– Абдурашид аввало, бодибилдинг спорт турига кириб келишингиз тарихи, нега энди айнан бу спортни танлаганингиз сабаблари билан ўртоқлашсангиз?\n– Авваламбор ассалому алейкум. Мен Жалолов Абдурашид Мухаммад ўғли 1986 йил Наманган вилояти Косонсой шаҳрида туғилганман. Болалигимдан спортнинг якка кураш, бокс, футбол, сузиш спортига қатнашганман. Кейинчалик эса Бодибилдинг спортига кўнгил қўйдим. Бу спортни танлашимга ёшлик пайтимдаги Терминатор фильми қаҳрамони Арнольд Шварценеггер туртки бўлган десам адашмайман. Шундан сўнг бодибилдинг, яъни тош кўтариш спорти билан шуғуллана бошладим. Ушбу спорт тури менга жуда ёқади ва инсон саломатлиги ҳамда инсоннинг ташқи қиёфасини мустаҳкам қилади.\n– Албатта, сизнинг кўрсатган натижаларингиз ҳам мухлислар учун қизиқ эканлиги аниқ... бу борада ҳам маълумот бера оласизми?\n– Албатта, мен Россияда шуғулланиб юрган пайтимда менга Россия чемпионатларида қатнашиш имконияти берилди. Бундан фойдаланган ҳолда мусобақаларда қатнашиб, бронза медал соҳиби бўлдим. Шундан сўнг менга бўлган қизиқиш яна ортди. Она ватанга қайтгач, Ўзбекистон чемпионатларида қатнашиш истаги туғилди. Ички чемпионатларда бир неча бор олтин медални қўлга киритдим, кейин эса юртимизда ўтган Ўрта Осиё чемпионатида 2-ўрин билан тақдирландим.\n– Михаил Волинкинни муваффақиятидан сўнг бу спорт турига қизиқиш янада ортди деб ўйлайсизми?\n– Айниқса Ўрта Осиёнинг бизга қизиқиши кучайди, ахир Михаил Ўзбекистондан. Шу боис ҳам Тошкентда бўлиб ўтган Осиё чемпионатига юзлаб спортчилар келишди. Улар Туркманистон, Қозоғистон, Қирғизистон, Тожикистондан...\n– Протейин бодибилдингчи учун қанчалик аҳамиятга эга?\n– Протеин бу оқсил моддаси. У айнан порошок ҳолатида бўлади. Оқсил моддаси бу ўзимиз севиб истеъмол қиладиган гўшт, балиқ, тухумда энг кўп учрайди.\n– Айтингчи, бодибилдингчи учун энг охирги чўққи нимадан иборат? Яъни мусобақалардаги ютуқни назарда тутяпмиз...?\n– Менимча, бу ҳар бир спортчининг истаги жаҳон чемпиони бўлиш – ватанимиз байроғи дунё ареналарида баланд ҳилпираш!\n– Одатда, сизни профессионал боксчимиз Шоҳжаҳон Эргашев билан кўп бора учратамиз...\n– Биз Шоҳжахон билан ака-укамиз, баъзида сирдош. Спорт соҳасида маслаҳатдош бир-биримизга. Кўпроқ бўш вақтимизда спорт билан шуғулланамиз ва бовлинг ўйнаймиз.\n– Овқатланиш рецепти борасида эндигина шу спортга кириб келаётган ёшларимизга нималарни маслаҳатлар бера оласиз?\n– Озишни истаганларга ёғли овқатлардан, газли ичимликлардан, ширинликлардан ва нон каби маҳсулотларни истеъмол қилмасликни, семириш учун келганларга кўпроқ оқсил моддаси кўп, углеводли маҳсулотларни истъемол қилишни тавсия этаман.\n– Ўзбекистонда кучли 5 нафар бодибилдингчини ўринларга қўйиб санаб бера оласизми? Мисол учун менинг шахсий вариантим Хабибулло Низомов, Михаил Волинкин, Хамид Низамов, Нурилло Жумаев ва сиз!\n– Ҳабибулло Низамов, Тимур Собиров, Михаил Волинкин, Армен Пашикян, Бекзод Шукуров...\n– Ҳозирда, “Power fitness sport сlub”да мураббийлик қилаётган экансиз. Бу ерда бодибилдингдан бошқа яна қайси спорт турлари билан шуғулланиш мумкин?\n– “Power fitness sport сlub” бу шаҳримиздаги энг катта заллардан бири десам адашмайман. Менга бу ердаги муҳит ёқади. Бу клуб шаҳримизда 3 та. 2 таси марказда жойлашган бўлса, 3-клуб эса Юнусободда. У ерда бодибилдингдан ташқари фитнесс, бокс, кикбоксинг, сайкл, арабча рақс, Лотин Америка рақси, кроссфит, боди пумп, гимнастика билан шуғулланиш мумкин, дам олиш учун етарлича шароитлар мавжуд.\n– Яқин кунларда қандай мусобақаларда иштирок этишни режалаштиргансиз?\n– Худо хоҳласа Тошкентда бўлиб ўтадиган мусобақага, кейин эса Осиё чемпионатига...\n– Келажакда орзу ва истакларингиз нимадан иборат?\n– Насиб қилса жаҳон чемпиони бўлиш ва ватанимиз байроғини кўкка кўтариб, юртимизни дунёга танитиш...\n– Фитнес сирлари кўрсатувини олиб борасиз. Айтингчи, бу кўрсатув пайдо бўлиши борасида ташаббус кимдан чиққан?\n– Бу кўрсатув авваллари ҳам бўлган. Паҳлавонлик мактабини Ҳабибулло Низамов олиб борганлар. Ҳозир ҳам исмини ўзгартирган ҳолда фитнесс сирлари кўрсатувини, спорт устаси Ҳабибулло ака Ҳар якшанба кузатиб боринг Спорт ТВ’да “фитнесс сирлари” кўрсатувида кўришгунча...\nА.Эшматов ва Ш.Ортиқов тайёрлади


БИР ЙИЛДА РЕСПУБЛИКАМИЗДА 3 МИНГ НАФАРГА ЯҚИН ЧАҚАЛОҚ ТУҒМА МАЙМОҚЛИК БИЛАН ДУНЁГА КЕЛАДИ\nТиббиёт 24.09.2019 240\nБу ҳақда вилоят болалар кўп тармоқли тиббиёт марказида "Ponseti" халқаро ассоциацияси, Тошкент педиатрия тиббиёт институти илмий маркази билан ҳамкорликда ташкил этилган "Туғма маймоқлик: ташхислаш, даволаш ва профилактика" мавзусидаги илмий-амалий конференцияда айтиб ўтилди.\nАнжуманда соҳанинг малакали мутахассислари - "Ponseti" халқаро ассоциацияси аъзоси Хушнуд Рустамов, понсетиист-шифокор, Тошкент педиатрия тиббиёт институти илмий маркази вакили Отабой Ниёзметов, травмотолог-ортопед Шокир Жўраевнинг туғма маймоқликда Понсети усулини татбиқ этишнинг муҳим жиҳатларига доир маърузалари тингланди.\n- Туғма маймоқлик энг кўп учрайдиган ортопедик касалликлардан бири бўлиб, ўрта ҳисобда, туғилган ҳар 1000 боладан 4 нафарида учрайди, - деб қайд этди Хушнуд Рустамов. - Унинг пайдо бўлиш сабаблари борасида аниқ хулосага келинмаган, лекин баъзи ҳолатларда қариндошларда кузатилгани, она ҳомиладорлик даврида касаллангани, жароҳат олгани каби ҳолларда юзага келиши кўрсатилади. Энг афсусланарлиси, фарзандларнинг туғма маймоқ бўлиб дунёга келишида калтабинларча фақат аёллар айбдор саналиб, оилаларнинг бузилиши ҳолатлари ҳам кўп учрамоқда.\nМутахассисларнинг қайд этишларича, замонавий тиббиёт бу касалликни қисқа муддатда, самарали даволаш имконига эга. Бу нуқсонни даволаш бўйича ўтган аср ўрталарида асли испаниялик ва АҚШда истиқомат қилган шифокор Игнасио Понсети ўз усулини таклиф этган. Мазкур усул 3 босқичдан иборат бўлиб, дастлаб боланинг оёғига бармоқлар учидан то соннинг юқори учлигигача тизза 90 даража букилган ҳолда этапли гипс боғламлари қўйилади. Маймоқликда Ахилл пайи калта бўлгани ҳисобга олиниб, 2-босқичда шу пай узайтирилади. Амалиёт маҳаллий оғриқсизлантириш остида, терини кесмасдан ва чок қўймасдан бажарилади. Бунда терида чандиқ қолмайди. Мазкур тадбирдан сўнг 3 ҳафтага гипс боғлами қўйилади.\n3-Брейс босқичида беморлар оёғига махсус мосламалар тақилади. У касаллик қайталаниш хавфини камайтириш учун хизмат қилади. Бунда дастлабки 3 ой беморлар суткада 23 соат давомида Брейс тақишлари зарур. Бола катта бўлиши билан, мослама тақиш давомийлиги камайтириб борилади. Беморлар мустақил юргач, Брейсларни фақат уйқу даврида тақиш тавсия килинади. Беморлар 5 ёшга тўлгунча ушбу қоидага қатъий риоя қилишлари талаб қилинади.\nАнжуманда мутахассислар томонидан мазкур янги стандарт усулининг афзалликлари махсус тақдимотлар асосида батафсил шарҳланди. Иштирокчилар ўзларини қизиқтирган саволларга мутахассислардан жавоб олди.\nСуратларда: анжумандан лавҳалар.


Россиялик ёш мутахассис Виталий Кацман Хитойнинг Шенчжен шаҳридан Ухан шаҳрига янги зотилжам вирусини ўрганиш учун ўтказилган. У яқинларига қўнғироқ қилиб, айрим жиҳатларни тушунтирибди.\nАгар сизда шамоллаш туфайли бурун битиши ва балғам бўлса сиз коронавирус инфекцияси ташувчиси бўла олмайсиз. Коронавирус зотилжами — бу бурун битмасдан қуруқ йўтал келтириб чиқаради. Агар сиз касалликни аниқлаш ва профилактикасидан хабардор бўлсангиз — буни дўстларингизга тушунтиринг.\nУхан вируси ҳароратга чидамсиз ва 26–27 даража иссиқда ўлади. Шунинг учун кўпроқ қайноқ сув ичинг. Қуёш остида тез-тез ва узоқроқ вақт бўлинг. Қайноқ сув дори эмас, соғлиқ учун фойдали ва барча вирусларда самарали.\nВрачнинг коронавирус бўйича маслаҳатлари:\n1. Вирус ўлчами бўйича йириккина (ячейка диаметри 400-500 нм), шу сабабли оддий тиббиёт маскаси уни фильтрлай олади. Агар вирус юқтирган киши аксирса ёки сиздан 3 метргача наридан ўтса вирус уча олмайди, ерга тушади.\n2. Агар вирус металл сиртга тушса у камида 12 соат яшайди. Шу сабабли қандайдир металл сиртга қўлингиз теккан бўлса, совунлаб яхшилаб ювинг.\n3. Вирус мато устида 6–12 соат мобайнида фаол бўлади. Оддий кир ювиш кукуни вирусни ўлдира олади. Қишки кийимларни шунчаки офтобда қуритиб, вирусни ўлдириш мумкин.\nКоронавирус томонидан чақириладиган зотилжам касаллиги аломатлари:\n1. Вирус томоққа ўтгач, томоқ худди ангинага чалингандек қуриши мумкин. 3–4 кун давом этади.\n2. Шундан сўнг вирус бурун суюқлиги билан қоришиб, трахеяга ўтади, сўнгра ўпкага ўтиб, ўпка шамоллашини келтириб чиқаради. Бу жараён 5–6 кун вақтни олади.\n3. Коронавирусли зотилжам чоғида юқори тана ҳарорати ва нафас олиш қийинлашиши кузатилади. Буруннинг битиши одатдагидек бўлмайди, одам худди сувда чўкаётгандек ҳиссиёт пайдо бўлади. Бу ҳолатда дарҳол врачга мурожаат қилиш керак.\n1. Вируснинг юқтириб олишнинг энг кенг тарқалган тури — инсонларга тегиниш, шу сабабли қўлни тез-тез ювиб туриш керак. Вирус қўлингизда 5–10 дақиқа яшай олиши мумкин, бироқ шу қисқа муддат ичида ҳар нарса бўлиши мумкин (сиз кўзингизни ишқалашингиз, бурнингизга тегинишингиз мумкин).\n2. Микробни йўқотиш ёки унинг таъсирини камайтириш мақсадида қўлни тез-тез ювиб туриш билан бирга, у ҳали оғиз бўшлиғида бўлса ўпкага ўтишининг олдини олиш учун сиз томоқни Бетадин билан ғарғара ҳам қилишингиз мумкин.\nЖуда эҳтиёт бўлинг ва кўпроқ қайнатилган сув ичинг.\nЯнги NCP коронавируси юқтирилганлик белгисини узоқ вақт намоён этмаслиги мумкин. Унда одам касаллик юқтирганини қаердан билса бўлади?\nСўнгги маълумотларга кўра, COVID 19 аломатлари яққол намоён бўла бошлагунга қадар вируснинг инкубация (яширин) даври 28 кунгача чўзилиши мумкин.\nБу вақтга келиб тана ҳарорати оша бошлаган ва йўтал тутган инсон шифохонага тушач, унинг ўпкасида 50 фоизлик фиброз аниқланади ва бу энди жуда кеч бўлганини англатади!\nТайванлик экспертлар барчамиз ҳар эрталаб қилишимиз мумкин бўлган синовни тавсия этишмоқда.\nЧуқур нафас олиб, нафасни 10 сониядан узоқроқ вақт чиқармай туринг.\nАгар сиз бу ишни йўталмасдан, қийналмасдан муваффақиятли якунлай олсангиз ўпкангизда фиброз йўқлигини билдиради, бу эса инфекцияга йўлиқмаганингиз нишонаси.\nВазият оғирлашганда бу ишни эрталаб тоза ҳавода ҳар куни такрорланг!\nCOVID-19 ни даволаётган япон врачларидан жиддий маслаҳатлар.\nОғзи ва томоғи қуруқ эмас ҳўл бўлишини ҳар бир инсон текшириб туриши керак. Ҳар 15 сонияда кам-камдан сув ичиб туринг.\nАгар вирус оғзингизга кирган бўлса ҳам ичимлик суви ва бошқа ичимликлар уни қизилўнгач орқали ошқозонга ювиб туширади. Ошқозондаги кислоталар вирусни осонгина маҳв этади.\nАгар сиз сувни мунтазам равишда ичиб турмасангиз… вирус нафас йўлларингизга тушиб, ўпкага ўтиши мумкин. Бу эса жуда хавфли.\nИлтимос, оилангиздагилар ва дўстларингизга жўнатинг ва бўлишинг. Барча ҳақида қайғуринг ва дунё коронавирусдан тезроқ халос бўлсин.\nJoyladi: BiG*ViRuS))) | Vaqti: 15.03.2020 / 08:39 | O'qilgan: 214 | Izohlar: (0)


«Эрбўта қози» жоме масжиди халқимизга муборак бўлсин!\nЮртимиздаги кўпгина масжидлар қурилишига сабабчи бўлган, ҳаётлик чоғида савобли ишларга улгуриб, жонбозлик кўрсатиб ўтган марҳум устоз, Хайруллоҳ домла Турматов раҳимаҳуллоҳ бошлаб берган навбатдаги масжид очилиши кўнгилларни шод этди.\nКуни кеча Тошкент вилоятининг Оққўрғон туманида жойлашган «Эрбўта қози» жоме масжиди тубдан қайта таъмирланиб, фойдаланишга топширилди. Янги таъмирланган масжидда мўмин-мусулмонлар илк жума намозини жамоат ила қалблари хушнуд бўлган ҳолда адо этдилар.\nУшбу Аллоҳнинг байти тумандаги олтинчи масжид ҳисобланиб, саккиз юз намозхонни ўз бағрига сиғдира олади. Масжид ҳонақоси ҳашаматли гумбаз ва баланд икки минорали ҳолатида қурилган бўлиб, девор пештоқларида Аллоҳ таолонинг оятлари битилган. Ҳар бир намозхон янги масжидга ташриф буюрар экан, ўзига хос нақшинкор ва ўта дид билан қурилганига гувоҳ бўлади.\nҲозирда масжидда таҳоратхона ва хизмат хоналари қурилиш жараёнлари давом этмоқда.\nОчилиш маросимининг жума намозидан сўнг одатга кўра, Қуръони Карим тиловати ўқилиб, юртдошларимиз масжид қурилишида кўмак берган саховатпешаларни, ҳомийларни, жисмоний ва иқтисодий ҳолатда ёрдам берганларни ва беморлар ҳаққига жамоат билан дуолар қилишди.\nАллоҳ таоло янги масжидни халқимизга муборак қилсин!\n827 марта ўқилди\nДругие материалы в этой категории: « ҲАМДАРДЛИК БИЛДИРАМИЗ\tТаъзия »


Сурхондарёда бўлган сайёр қабулда 1-гуруҳ ногиронига уй ажратиладиган бўлди\n3 Апр 2019 2075\nЎзбекистон Республикаси Президенти маслаҳатчисининг ўринбосари А.Усмонов томонидан Сурхондарё вилоятининг Ангор туманидаги 9-болалар мусиқа ва санъат мактабида сайёр қабул ўтказилди.\nХалқимизда юз кунлик ибодатдан бир кунлик адолат афзал, деган ҳикмат бор. Муҳтарам Президентимиз ташаббуслари билан бошланган халқ ичига кириб бориш, уларнинг дарду ташвишларини тинглаш ўтган вақт давомида нақадар доно, халқнинг манфаатини, юртнинг келажагини кўзлаб юритилган сиёсат эканлиги ўз исботини топди.\nАнгор туманидаги “Шарқ гули” маҳалласида жойлашган мусиқа мактабида Термиз, Ангор, Музработ туманлари ҳамда Термиз шаҳридан келган фуқаролар уларни қийнаётган муаммоларни Президент маслаҳатчиси ўринбосари А.Усмонов баён қилди.\nСалкам олти соат давом этган сайёр қабулда вилоят ва туманлардаги барча сектор раҳбарлари туманлар ва шаҳар ҳокимлиги вакиллари, бошқармалар, ҳуқуқни муҳофаза қилувчи органлар, жамоат ташкилоти вакиллари, ОАВ ходимлари иштирок этди. Қабул давомида 218 нафар фуқародан 281 та мурожаат келиб тушди. Энг муҳими, бу мурожаатларнинг 41,3 фоизи шу ернинг ўзида ҳал этилди. Масалан, Ангор туманидаги “Навбаҳор” маҳалласи 78-уйда яшовчи 1-гуруҳ ногирони Муборак Қобиловага ногиронлиги бўлган шахсларга қурилаётган уй-жойлардан уй ажратиш белгиланди.\nМузработ туманидан келган фуқаролар Хўжамқул Худоёров, Йўлдош Бозоров, Содиқ Жумаевлар шахсий томорқаларига сув келмаслиги муаммосини айтишганди. Бу масала тегишли ташкилотга топширилиб, зудлик билан ҳал этиш таъкидланди. Улар ҳам уйларига сайёр қабулдан катта қониқиш ҳисси билан қайтишди. Қабулга келган бундай фуқароларни кўплаб кўриш мумкин.\nСайёр қабул сўнгида барча мурожаатлар қатъий назоратга олиниб, тегишли ташкилот раҳбарларига адолатли кўриб чиқиш учун 10 кун муҳлат берилди. Бир сўз билан айтганда, бундай сайёр қабуллар халқнинг Президентимизга, ҳукуматимизга, эртанги кунга бўлган ишончини янада мустаҳкамлаш, халқ фаровонлиги, юрт ободлигини таъминлашда дастуриламал бўлиб хизмат қилишини мурожаатлар ечимидан ҳам кўриш мумкин.\n24 Июл 2020 1669


Миллий туйғуларни ҳақорат қилиш экстремизм ҳисобланади - ҚР Бош прокуратураси\nNUR-SULTAN. Kazinform – Ижтимоий тармоқларда ижтимоий ва этник адоватни қўзғатувчи белгилар билан нашрларни жойлаштириш ҳолатлари учрамоқда. Ушбу турдаги жиноят экстремистик жиноятлар ҳисобланади, шунинг учун постлар муаллифларининг узр сўраши уларни жиноий жавобгарликдан озод этмайди. Бу ҳақда ҚР Бош прокуратураси маълум қилди, деб хабар беради Kazinform.\nПрокуратуранинг маълум қилишича, айрим пост ва мақолаларда бошқа миллат ёки ижтимоий гуруҳга мансуб шахсларга нисбатан бевосита жисмоний зўравонликка, шу жумладан, уларнинг тилга бўлган муносабатидан келиб чиқиб, жисмоний зўравонликка чақириқлар ҳам учраб туради. Қоидага кўра, бундай материаллар муаллифлари ҳуқуқ-тартибот идоралари томонидан шахсини аниқлагандан сўнг қилмишларидан пушаймон бўлиб, омма олдида кечирим сўрашади. Бироқ, бу уларни жавобгарликдан озод қилмайди.\n«Уларнинг баёнот ва мурожаатлари, шу жумладан оммавий ахборот воситалари ёки телекоммуникация тармоқлари орқали қилинган мурожаатлари Конституция билан тақиқланади ва Жиноят кодексининг 174-моддасига асосан 2 йилдан 7 йилгача, оғир оқибатларга олиб келган тақдирда эса 12 йилдан 20 йилгача озодликдан маҳрум қилиш билан жазоланади. Ушбу турдаги ҳуқуқбузарлик экстремистик жиноятлардан бири ҳисобланади – Жиноят кодексининг 3-моддаси», — дейилади Бош прокуратура матбуот хизмати хабарида.\nКалит сўзлар: Қонун, ҚР Бош прокуратураси,


“Депутатлар Соғлиқни сақлаш вазири ҳамма масала молиявий маблағларга бориб тақалишини пеш қилиб, яна “сувдан қуруқ чиқиб кетишини” айтди”.\nТошкентда ветеринария медицинаси институти филиали иш бошлайди\nСамарқанд ветеринария медицинаси институтининг Тошкент филиалини ташкил этиш тўғрисида Ҳукумат қарори қабул қилинди, деб хабар берди “Ҳуқуқий ахборот” канали.\n2019 йилнинг 30 сентябрь куни Ўзбекистон Республикаси Олий Мажлиси Сенати Регламент ва одоб комиссияси кенгайтирилган мажлиси бўлиб ўтди.\nКарманада алимент тўлашдан бўйин товлаган икки нафар фуқарога нисбатан жиноят иши қўзғатилди\nАввало, уларни нега ота эмас, фуқаро деб атаганимизга тўхталсак.\n2020 йил 31 декабрга қадар эски намунадаги барча миллий ҳайдовчилик гувоҳномалари янги намунадаги миллий ҳайдовчилик гувоҳномасига алмаштирилиши керак.\nҚўқон “Жаҳон ҳунармандчилик шаҳри“ сифатида расман эълон қилинди.\nЖаҳон Ҳунармандлари Кенгаши (WCC) га 2019 йилда Қўқон шаҳридан “Жаҳон ҳунармандлари шаҳри“ мақомини олиш учун ариза юборилган эди. Ҳайъат аъзоларининг баҳолаш ҳисоботлари Жаҳон Ҳунармандлар Кенгашининг Ижроия Кенгаши ва Кенгаш раиси томонидан тасдиқлангач, Қўқон шаҳрини “Жаҳон ҳунармандчилик шаҳри“ деб белгилашга қарор...\nShowing 121-140 of 569 items.


Kun.uz 6та йўналишда профессионал кадрларни ишга таклиф қилади\nЎзбекистон 16:10 / 27.02.2020 8360\nKun.uz сайти тажрибали, ўз ишини яхши кўрадиган ва масъулиятли мутахассисларни вакант ўринларга ишга таклиф этади.\nВазифалари: мухбир ва журналистлар томонидан тайёрланган хабар ва мақолаларни таҳрирлаш, материалларга профессионал журналистик баҳо бериш, факт-чекинг, сайтда эълон қилиш учун якуний ҳолатга келтириш.\n– журналистика соҳасида 10 йиллик иш тажрибаси;\n– олий маълумот;\n– 30-45 ёш;\n– Тошкент шаҳридаги офисда мунтазам ишлаш имконига эга бўлиш.\nЛавозим учун бошланғич маош миқдори 6 млн сўм қилиб белгиланади ва ходимнинг ишига қараб ошириб борилади.\n2. Видеооператорлар бўлими бошлиғи\nВазифалари: Сайтнинг видеооператорлар бўлимига раҳбарлик қилиш, операторлар ишини назорат қилиш, бўлим фаолиятини ривожлантириш, видеомаҳсулотлар сифати ва формати бўйича таклифлар бериш.\n– соҳада 10 йиллик иш тажрибаси;\n– олий ёки ўрта-махсус маълумот;\n– 30-40 ёшлар атрофида бўлиши;\nНомзоднинг телевидениеда иш тажрибасига эгалиги қўллаб-қувватланади.\nЛавозим учун бошланғич маош миқдори 5 млн сўм қилиб белгиланади ва ходимнинг ишига қараб ошириб борилади.\n3. Видеоконтент муҳаррири\nВазифалари: Тайёрланган видеомаҳсулотлар сифатига баҳо бериш, контентни таҳлил қилиш ва текшириш, видеомаҳсулотларга қўйилган талабларга риоя қилинишини назорат қилиш, видеотаҳрир.\n– журналистика соҳасида 5 йиллик иш тажрибаси;\n4. Сайтнинг рус тилидаги талқини учун мухбир\nВазифаси: Профессионал журналистик фаолият – тадбирлар ва матбуот анжуманларида қатнашиш, воқеа жойидан репортажлар тайёрлаш, муайян мавзуларни алоҳида ўрганган ҳолда ёритиш.\n– журналистикада камида 3 йиллик иш тажрибаси;\n– 25-40 ёшлар атрофида бўлиши;\n– Тошкентдаги офисга келиб ишлай олиши лозим.\nЛавозим учун бошланғич маош миқдори 4 млн сўм қилиб белгиланади ва ходимнинг ишига қараб ошириб борилади.\n5. Реклама менежери\nВазифалари: Сайтга реклама эълонлари жойлаштириш истагини билдирган реклама берувчилар (мижозлар)ни топиш, улар билан музокаралар олиб бориш, шартнома имзоланиши ва тарафларнинг шартнома шартларини бажаришларини таъминлаш.\n– шу соҳада камида 3 йиллик иш тажрибаси;\n– 25-40 ёшлар атрофида бўлиши лозим.\nЛавозим учун бошланғич маош миқдори 3-4 млн сўм қилиб белгиланади ва ходим томонидан жалб этилган реклама ҳажмидан келиб чиқиб қўшимча устамалар белгиланади.\nВазифалари: Сайтда эълон қилинадиган материалларга ҳуқуқий баҳо бериш, суд-ҳуқуқ соҳасидаги янгиликларни ёритиш ва таҳлил қилиб бориш, фуқаролар мурожаатлари асосида журналистик суриштирувлар ўтказиш.\n– ҳуқуқшунослик йўналишида олий маълумот;\n– юридик хизмат соҳасида камида 3 йиллик иш тажрибаси;\n– жисмоний ва юридик шахсларнинг мурожаатлари билан ишлай олиш;\n– Ўзбекистон Республикасининг амалдаги қонун ҳужжатларидан хабардор бўлиш ва уларни амалиётда қўллай олиш;\nKun.uz нималарни таклиф қилади?\n– Тошкент марказидаги замонавий офисда аҳил жамоа даврасида ишлаш имконияти;\n– расмий меҳнат шартномаси;\n– офисда бепул тушлик;\n– ўз устида ишлаш ва ривожланиш учун имкониятлар.\nТалабгорлардан ўз ишига масъулиятли ва турли вазиятларга мослашувчан бўлиш талаб қилинади.\nНомзодлардан ўзи ҳақида кичик ҳажм ва эркин тарзда баён қилинган маълумотлар, яшаш ва иш жойи, телефон рақами, иш тажрибаси, соҳадаги фаолиятига доир ахборот (нашр этилган мақолаларидан нусхалар ва интернетда эълон қилинган ишларига ҳаволалар)ни Telegram'даги @kunuzkadr манзилига ёки info@kun.uz электрон почтасига юбориш сўралади.\nКадрлар бўлими танлаб олинган номзодлар билан телефон орқали боғланади. Суҳбат куни ва қисқа синов муддати келишилган ҳолда белгиланади.


17.03.2018 Муаллиф Ботир МАДИЁРОВ\nҚува туманидаги хорижий ва аниқ фанларни ўқитишга ихтисослашган мактаб-интернатида математика, она тили ва адабиёти, инглиз тили фанлари чуқурлаштирилган ҳолда ўқитилади.\nАйни пайтда 5-8 синфларда 370 нафар ўқувчи таҳсил олаётган билим даргоҳида 29 нафар малакали фан ўқитувчиси, 50 нафар тарбиячи келажагимиз ворислари таълим-тарбияси билан машғул. Ўтган йили фаолият бошлаган таълим муассасасидаги 360 ўринли ётоқхона ҳамда 180 ўринли ошхона, санитария-гигиена тармоқлари мукаммал таъмирдан чиқарилиб, иссиқ сув, ҳаммом, кийим-кечак тозалаш хоналарида барча шароитлар яратилди. Ҳудудда кенг кўламли ободонлаштириш ишлари олиб борилди ва яшил арчазорлар, гулзорлар ташкил этилди.\nМактаб-интернатнинг ахборот-ресурс маркази қарийб 7 мингта китоб фондига эга бўлиб, унинг 3 мингдан зиёди бадиий адабиётлар сирасига киради. Ҳозирги кунда муассасада соғлом турмуш тарзини тарғиб этиш мақсадида спорт майдончалари, китоб мутолааси, маънавият ва маърифат бурчаклари барпо этилмоқда.\nТарбия / Таълим / Фан\n« Ҳуқуқий ахборот муҳофазаси\nЎзбекистон Республикасининг давлат хавфсизлиги тизимини такомиллаштириш чора-тадбирлари тўғрисида »